Oznámenie Komisie Európskemu parlamentu a Rade - Stratégia rozširovania a hlavné výzvy v rokoch 2009 – 2010 {SEK(2009) 1333} {SEK(2009) 1334} {SEK(2009) 1335} {SEK(2009) 1336} {SEK(2009) 1337} {SEK(2009) 1338} {SEK(2009) 1339} {SEK(2009) 1340} /* KOM/2009/0533 v konečnom znení */





[pic] | KOMISIA EURÓPSKYCH SPOLOČENSTIEV | V Bruseli 14.10.2009 KOM(2009) 533 v konečnom znení OZNÁMENIE KOMISIEEURÓPSKEMU PARLAMENTU A RADE Stratégia rozširovania a hlavné výzvy v rokoch 2009 – 2010 {SEK(2009) 1333}{SEK(2009) 1334}{SEK(2009) 1335}{SEK(2009) 1336}{SEK(2009) 1337}{SEK(2009) 1338}{SEK(2009) 1339}{SEK(2009) 1340} OZNÁMENIE KOMISIEEURÓPSKEMU PARLAMENTU A RADE Stratégia rozširovania a hlavné výzvy v rokoch 2009 – 2010 ÚVOD Piate rozšírenie EÚ prispelo k upevneniu demokracie a právneho štátu v Európe. Prinieslo zlepšenie hospodárskych príležitostí a posilnilo postavenie EÚ v rámci snáh o riešenie takých celosvetových výziev, akými sú zmena klímy, konkurencieschopnosť a regulácia finančných trhov a dohľad nad nimi. Rozšírená Európska únia počas ostatných piatich rokov preukázala, že je schopná spolupracovať v záujme riešenia kľúčových výziev, ktorým čelí. Rozširovanie patrí medzi najúčinnejšie nástroje zahraničnej politiky EÚ. Kontextom prebiehajúceho procesu rozširovania EÚ je hlboká a všeobecná hospodárska recesia. Kríza sa dotkla členských štátov EÚ, ale aj krajín zahrnutých do procesu rozširovania. Počas uvedeného obdobia EÚ dostala tri nové žiadosti o členstvo, a to od Čiernej Hory (v decembri 2008), Albánska (v apríli 2009) a napokon od Islandu (v júli 2009). Tieto žiadosti sú ďalším dôkazom príťažlivosti EÚ a jej úlohy v rámci úsilia o posilnenie stability, bezpečnosti a prosperity. Pokrok, ktorý dosiahli krajiny zahrnuté do procesu rozširovania v rámci uskutočňovania reforiem, im umožnil prejsť cez postupné fázy prístupového procesu. Prístupové rokovania s Chorvátskom sú takmer v záverečnej fáze. Prístupové rokovania s Tureckom dospeli do náročnejšej fázy, ktorá si vyžaduje nové reformné impulzy. Bývalá juhoslovanská republika Macedónsko dosiahla značný pokrok pri riešení hlavných výziev. Komisia pracuje na stanovisku k žiadosti o členstvo, ktoré predložila Čierna Hora. Takisto pracuje aj na stanovisku v súvislosti so žiadosťou o členstvo predloženou Islandom. Komisia je pripravená začať pracovať na stanovisku k žiadosti Albánska, keď ju o to Rada požiada. V prípade všetkých dotknutých krajín západného Balkánu platí, že ak tieto krajiny dosiahnu ďalší pokrok, mohli by po tom, ako preukážu svoju pripravenosť, získať status kandidátskych krajín. Krajiny západného Balkánu a Turecko čaká, a to v rôznej miere, ešte kus práce, ktorú musia vykonať v rámci plnenia stanovených kritérií a podmienok. Reformy často prebiehajú pomaly. Tlak rastie aj v dôsledku medzinárodnej hospodárskej krízy. V niekoľkých prípadoch majú na prístupový proces nepriaznivý vplyv otázky vyplývajúce z bilaterálnych vzťahov. V súvislosti s týmito výzvami platí, že obnovený konsenzus v otázke rozširovania, ktorý bol dohodnutý na zasadnutí Európskej rady v decembri 2006, predstavuje aj naďalej východisko pre ďalšiu cestu vpred. Táto politika vychádza zo zásady posilňovania záväzkov a zásad spravodlivej a prísnej podmienenosti a lepšej komunikácie s verejnosťou spoločne so schopnosťou EÚ integrovať nové členské štáty. Európska únia zvýšila kvalitu procesu rozširovania. V počiatočnej fáze sa teraz kladie väčší dôraz najmä na právny štát a na dobrú správu vecí verejných. Prístupový proces poskytuje silný stimul na uskutočňovanie politických a hospodárskych reforiem. Strategickým záujmom EÚ je udržať dynamiku tohto procesu v súlade s dohodnutými zásadami a podmienkami. Politika EÚ v oblasti rozširovania vytvára podmienky pre dôsledne riadený proces, v rámci ktorého sa kandidátske krajiny a potenciálne kandidátske krajiny približujú k EÚ v súlade s tempom ich politických a hospodárskych reforiem, ako aj s ich schopnosťou prevziať na seba v súlade s kodanskými kritériami záväzky vyplývajúce z členstva. Na západnom Balkáne zohráva kľúčovú úlohu regionálna spolupráca, ktorá je ústredným prvkom procesu stabilizácie a pridruženia. Prostredníctvom Lisabonskej zmluvy sa reformujú inštitúcie rozšírenej Európskej únie, aby bola schopná prispôsobovať svoje politiky podmienkam rýchlo sa meniaceho sveta. Zmluva predovšetkým v súvislosti s rozširovaním vytvára inštitucionálny rámec, ktorý by mal zabezpečiť bezproblémové prispôsobenie inštitúcií EÚ v prípade vstupu ďalšieho členského štátu, a mení a dopĺňa postup uplatňovaný pri pristúpení tak, že sa Európskemu parlamentu a parlamentom členských štátov oznamujú podané žiadosti o členstvo. Bezvízový styk pre Bývalú juhoslovanskú republiku Macedónsko, Čiernu Horu a Srbsko, ktorý bude na základe návrhu Komisie zavedený začiatkom roka 2010, bude dôkazom, že reformy prinášajú občanom hmatateľné výhody. Komisia v polovici roka 2010 predloží podobné návrhy aj v súvislosti s Albánskom a Bosnou a Hercegovinou, ak tieto krajiny splnia stanovené podmienky. Pokiaľ ide o cyperskú otázku, vodcovia komunít cyperských Grékov a cyperských Turkov vstupujú do rozhodujúcej fázy rokovaní o jej komplexnom vyriešení, ktoré sa uskutočňujú pod záštitou OSN. Komisia podporuje ich úsilie a poskytuje technické poradenstvo vo veciach, ktoré patria do pôsobnosti EÚ. V tomto oznámení sa uvádza dosiahnutý pokrok a hlavné výzvy, ktorým čelia krajiny zapojené do procesu rozširovania. Načrtáva sa v ňom prístup Komisie k ich usmerňovaniu a k podporovaniu ich snáh v nadchádzajúcom roku. Komisia okrem toho v sprievodnom dokumente podáva náčrt ďalších krokov pre Kosovo[1] na ceste k integrácii do EÚ v súlade s európskou perspektívou daného regiónu. HLAVNÉ VÝZVY Predmetom tejto časti sú hlavné výzvy, ktoré v súčasnosti ovplyvňujú proces rozširovania. Európska únia môže prostredníctvom svojej politiky v oblasti rozširovania napomôcť pri riešení týchto výziev, primárnu zodpovednosť za ich riešenie však nesú dotknuté krajiny. Hospodárska kríza Celosvetová hospodárska recesia mala dopady, a to v rôznej miere, na ekonomiky krajín západného Balkánu a Turecka. Európska únia pomáha krajinám zahrnutým do procesu rozširovania zmierňovať následky krízy a budovať predpoklady pre dôkladné uzdravenie ich národných hospodárstiev, pričom svoje úsilie koordinuje s medzinárodnými finančnými inštitúciami. Hospodárska činnosť v krajinách západného Balkánu a v Turecku od druhej polovice roka 2008 značne poklesla v dôsledku klesajúceho dopytu po ich exportoch, zníženia priamych zahraničných investícií a nižšieho objemu cezhraničných pôžičiek. Vo všetkých ekonomikách sa zhoršila fiškálna situácia. Nezamestnanosť, ktorá už v niektorých krajinách bola značná, sa začala ešte viac zvyšovať. Veľkosť hospodárskeho poklesu západného Balkánu a Turecka v roku 2009 zodpovedá priemeru EÚ, je však menej výrazný ako v tých členských štátoch EÚ, ktoré boli najviac postihnuté. Makroekonomická situácia je však stále krehká vo všetkých týchto krajinách. Krajiny západného Balkánu majú len obmedzené možnosti, pokiaľ ide o silné domáce makroekonomické reakcie na krízu. Možnosti v rámci menovej a fiškálnej politiky sú do značnej miery obmedzené v dôsledku predchádzajúcich procyklických fiškálnych prístupov, úverov a hypoték poskytnutých v cudzích menách a značných vonkajších nerovnováh. Za týchto okolností sa reakcia väčšiny krajín tohto regiónu na krízu javí ako vcelku primeraná, a to aj napriek tomu, že v niektorých prípadoch spočiatku chýbalo uvedomenie si závažnosti výzvy, ktorej bude potrebné čeliť. Perspektíva vstupu do EÚ pomohla udržať dôveru v hospodárstva krajín západného Balkánu a bola oporným bodom hospodárskych politík v nedávnom búrlivom období. Niektoré krajiny zahrnuté do procesu rozširovania boli súčasne schopné využiť prínosy štrukturálnych reforiem, ku ktorým prikročili v ostatných rokoch, čo napomohlo pri tlmení účinkov krízy. Skvalitnenie regulačného rámca v oblasti finančníctva, ktoré nastalo napríklad v Chorvátsku a Turecku, prispelo k stabilite a zvýšeniu odolnosti bankových sektorov týchto krajín. Srbsku a Bosne a Hercegovine bola poskytnutá pomoc zo strany MMF, pretože v oboch týchto krajinách sa v dôsledku minulých politík orientovaných na rast prehĺbila vonkajšia nerovnováha a osobitne boli zasiahnuté verejné financie. Účinky krízy sa v krajinách zahrnutých do procesu rozširovania prejavujú aj naďalej, a to najmä jej vplyvy na reálnu ekonomiku, ako aj na zamestnanosť a sociálnu situáciu. Oživenie národných hospodárstiev si vyžiada určitý čas, pretože podľa prognóz by sa hospodárska činnosť v krajinách, ktoré sú ich hlavnými obchodnými partnermi, mala zvyšovať len pomaly. Pokiaľ ide o prílev kapitálu, ktorý by mohol stimulovať domáci dopyt, tento bude pravdepodobne aj naďalej prúdiť len v nedostatočnom objeme. Boli prijaté krátkodobé opatrenia na zmiernenie sociálnych dôsledkov krízy v najzraniteľnejších vrstvách spoločnosti. Zo strednodobého hľadiska zohráva zásadnú úlohu zdravá fiškálna politika s osobitným dôrazom na efektívnejšie a účinnejšie verejné výdavky a na investície. Na riešenie štrukturálnej nezamestnanosti a ochranu zraniteľných vrstiev spoločnosti sú potrebné politiky v oblasti zamestnanosti a opatrenia v oblasti sociálnej ochrany. Pri reagovaní na krízu je nutné zohľadniť potrebu zabezpečenia trvalo udržateľného rozvoja, ako aj výzvy, ktoré prináša zmena klímy, a uprednostňovať opatrenia zamerané na budovanie bezpečného a trvalo udržateľného nízkouhlíkového hospodárstva. Reformy realizované v súvislosti s úsilím o členstvo v EÚ prispievajú k zvyšovaniu konkurencieschopnosti a otvorenosti a napomáhajú pri budovaní právneho rámca, ktorý prospieva obchodu a investíciám. Pre zlepšenie podnikateľského prostredia majú zásadný význam opatrenia zamerané na posilňovanie právneho štátu vrátane opatrení v oblasti boja proti korupcii. Pokiaľ ide o pomoc EÚ, programy predvstupovej pomoci sú zamerané na podporu bankového sektora, infraštruktúrnych projektov, malých a stredných podnikov a na vytváranie pracovných miest, a to aj vo vidieckych oblastiach. Na tieto účely bolo v rámci nástroja predvstupovej pomoci (IPA) vyčlenených 200 miliónov EUR vo forme grantov, čo by mohlo viesť k investíciám minimálne vo výške 1 miliardy EUR spolufinancovaným z pôžičiek medzinárodných finančných inštitúcií. Komisia navrhla, aby sa pre krajiny prijímajúce pomoc v rámci nástroja predvstupovej pomoci znížil rozsah povinného spolufinancovania. Komisia prostredníctvom IPA poskytla Srbsku priamu rozpočtovú podporu na účely zmiernenia dôsledkov finančnej a hospodárskej krízy. Komisia okrem toho predložila Rade návrh na schválenie makrofinančnej pomoci Srbsku v podobe pôžičky vo výške 200 miliónov EUR. Tieto možnosti budú mať v prípade potreby aj ostatné krajiny. Obe tieto možnosti finančnej pomoci sú však spojené s určitými podmienkami, medzi ktoré patrí aj dohoda s MMF o uplatňovaní zdravých makroekonomických politík. Komisia úzko spolupracuje s medzinárodnými finančnými inštitúciami, ktoré sa zaviazali, že v roku 2009 zvýšia svoje pôžičky nasmerované do krajín západného Balkánu a Turecku na viac ako 5 miliárd EUR. Právny štát Krajiny západného Balkánu a Turecko stoja aj naďalej pred vážnymi výzvami súvisiacimi s budovaním právneho štátu a najmä s bojom proti korupcii a organizovanej trestnej činnosti. Toto sú dôležité prvky pre vytvorenie fungujúcej demokracie a ekonomiky a predstavujú všeobecnú podmienku prístupového procesu. Zároveň majú, a to niekedy až v nepomernom rozsahu, vplyv na to, ako vníma rozširovanie verejnosť v EÚ. V krajinách zahrnutých do procesu rozširovania sa na riešenie týchto problémov vynakladá značné úsilie. Komisia bude aj naďalej využívať všetky možnosti dostupné v rámci procesu rozširovania, aby tieto snahy podporila, a bude pozorne sledovať dosahovanie výsledkov. Korupcia je rozšírená v mnohých oblastiach a ovplyvňuje každodenný život občanov aj podnikateľské prostredie. Medzi oblasti, ktoré si vyžadujú osobitnú pozornosť, patrí najmä verejné obstarávanie a privatizácia, justícia, financovanie politických strán a transparentnosť vo verejnej správe a v štátnych orgánoch. Zásadný význam má nezávislá a nestranná justícia a prokuratúra osobitne zameraná na boj proti korupcii a súvisiacej trestnej činnosti, a rovnako aj odpolitizované a profesionálne policajné zbory a správne orgány. V takých oblastiach, ako je napríklad verejné obstarávanie, právo duševného vlastníctva, finančná kontrola, audit a boj proti podvodom, sú potrebné kvalitne vypracované právne predpisy a ich účinné uplatňovanie. Ďalšie úsilie je potrebné vyvinúť v oblasti boja proti organizovanej trestnej činnosti, ktorá v tomto regióne predstavuje aj naďalej problém. Na dosiahnutie úspechov v boji proti medzinárodným zločineckým organizáciám je potrebné účinnejšie fungovanie subjektov presadzovania práva a ich spolupráca. V súlade s obnoveným konsenzom v otázke rozširovania a pri zohľadnení skúseností nadobudnutých pri piatom rozšírení EÚ možno konštatovať, že právny štát je kľúčovou prioritou, ktorou sa musia dotknuté krajiny zaoberať v ranej fáze prístupového procesu. S využitím pomoci zo strany EÚ bol pri zavádzaní účinných právnych predpisov a štruktúr na boj proti korupcii a organizovanej trestnej činnosti dosiahnutý určitý pokrok, avšak na to, aby boli dosiahnuté hmatateľné výsledky, je nutné dôsledné uplatňovanie a presadzovanie právnych predpisov. Na posilnenie justície a presadzovania práva bolo v roku 2009 v rámci IPA vyčlenených približne 80 miliónov EUR. Komisia za účasti odborníkov z členských štátov na problematiku justície, boja proti korupcii a organizovanej trestnej činnosti v kandidátskych krajinách vykonala rad služobných ciest zameraných na partnerské preskúmanie a má v úmysle tieto aktivity v budúcnosti zintenzívniť. Uskutočňovanie reforiem sa stimulovalo aj prostredníctvom využívania hodnotiacich kritérií v rámci prístupového procesu a dialógu o liberalizácii vízového režimu. Komisia pokračovala v podpore regionálnej spolupráce medzi justičnými a policajnými orgánmi a prokuratúrami zameranej na boj proti organizovanej trestnej činnosti a korupcii. V záujme zabezpečenia efektívneho fungovania justičných systémov krajín západného Balkánu je potrebné, aby tieto krajiny posilnili justičnú spoluprácu v tomto regióne. V tejto súvislosti má mimoriadny význam riešenie problému beztrestnosti vojnových zločinov a inej závažnej trestnej činnosti. Na tento účel by uvedené krajiny mali preskúmať obmedzenia, ktoré v rámci ich právnych poriadkov existujú v súvislosti s extradíciou vlastných štátnych príslušníkov a s odovzdávaním trestných vecí na konanie v inom štáte. Komisia bude aj naďalej podporovať partnerské krajiny v ich boji proti korupcii a organizovanej trestnej činnosti. Účinné a trvalo udržateľné výsledky je však možné dosiahnuť len za predpokladu, že v dotknutých krajinách bude existovať potrebná politická vôľa a skutočné odhodlanie na riešenie týchto problémov. Komisia bude dôsledne sledovať dosahovanie pokroku na mieste a zameria sa na výsledky. Vo väčšine krajín zahrnutých do procesu rozširovania pretrvávajú obavy v súvislosti so slobodou prejavu. Aj keď vo všeobecnosti možno konštatovať, že hlavné prvky právneho rámca na ochranu slobody prejavu a médií existujú, vážne obavy vyvolávajú neprípustné politické tlaky na médiá a vzrastajúci počet vyhrážok novinárom a fyzických útokov na nich, ako aj niektoré existujúce právne prekážky v tejto oblasti. Je nutné, aby sa tieto problémy bezodkladne riešili. Bilaterálne vzťahy Proces rozširovania čoraz viac ovplyvňujú bilaterálne otázky, medziiným otázky týkajúce sa problematiky hraníc. Bilaterálne otázky by mali riešiť dotknuté strany a nemali by brzdiť prístupový proces. Počas vykazovaného obdobia brzdil prístupové rokovania s Chorvátskom hraničný spor medzi Slovinskom a touto krajinou. Rámec prístupových rokovaní s Chorvátskom a Tureckom, na ktorom sa dohodli všetky členské štáty, ustanovuje, že EÚ očakáva, že kandidátske krajiny vyriešia všetky hraničné spory v súlade so zásadou mierového urovnávania sporov v súlade s Chartou Organizácie Spojených národov vrátane prípadného využitia súdnej právomoci Medzinárodného súdneho dvora. Hľadanie vzájomne prijateľných riešení otvorených otázok v oblasti vzťahov so susednými krajinami a uzatváranie dohôd o takýchto otázkach je aj súčasťou procesu stabilizácie a pridruženia. Komisia očakáva, že všetky dotknuté strany vyvinú všetko úsilie v záujme vyriešenia doposiaľ nevyriešených bilaterálnych otázok vo vzťahoch so susednými krajinami v súlade s uvedenými zásadami. Komisia je pripravená, v prípade, že to bude vhodné, na požiadanie dotknutých strán pomôcť pri hľadaní možných riešení. Dohoda medzi Chorvátskom a Čiernou Horou o tom, že obe tieto krajiny ako so zásadou súhlasia s tým, že otázka demarkácie hraníc pri Prevlake bude riešená prostredníctvom Medzinárodného súdneho dvora, vzbudzuje nádej. Všetky strany zapojené do takýchto bilaterálnych sporov nesú zodpovednosť za nájdenie takých riešení, ktoré budú v duchu dobrých susedských vzťahov a výsledkom zohľadnenia celkových záujmov EÚ. Takýmto spôsobom sa posilní účinnosť obnoveného konsenzu v otázke rozširovania, súčasťou ktorého bolo potvrdenie zásady, že tempo, akým sa krajina uberá smerom k členstvu v EÚ, je určované tempom ňou uskutočňovaných reforiem. Regionálna spolupráca V ostatných rokoch zaznamenala regionálna spolupráca v juhovýchodnej Európe významný pokrok a tento región sa výraznejšie začal zhosťovať svojej zodpovednosti za spoluprácu v tejto časti sveta. Regionálna spolupráca však nefunguje tak dobre, ako by mala. Nepriaznivo ju ovplyvňujú bilaterálne spory a rozpory v súvislosti s otázkou Kosova. Musí sa zlepšiť aj efektívnosť regionálnych štruktúr a iniciatív. Rozpory v otázke účasti Kosova na regionálnych stretnutiach, iniciatívach a dohodách sa stavajú prekážkou rozvoja regionálnej spolupráce. Riadne fungovanie takých dôležitých štruktúr, akými sú napríklad Stredoeurópska dohoda o voľnom obchode (CEFTA), Rada pre regionálnu spoluprácu (RCC) alebo Regionálna škola verejnej správy (ReSPA), by mohli byť ohrozené, ak by sa nepodarilo zmeniť existujúcu prax. Komisia naliehavo vyzýva všetky dotknuté strany, aby hľadali praktické a pragmatické riešenia s cieľom zabezpečiť začleňujúci charakter regionálnej spolupráce, bez toho, aby boli dotknuté rozdielne názory na otázku statusu. Plnenie cieľov v oblasti regionálnej spolupráce sa posudzuje v rámci skúmania plnenia podmienok stanovených pre proces stabilizácie a pridruženia vo všetkých fázach procesu rozširovania. Rada pre regionálnu spoluprácu (RCC) funguje už viac ako rok. Plní funkcie prevzaté po predchodcovi, ktorým bol v minulosti Pakt stability, pričom zodpovednosť za ňu nesú krajiny regiónu a táto rada pracuje pod politickou záštitou Procesu spolupráce v juhovýchodnej Európe (SEECP). RCC musí v súčasnosti vyvinúť viac úsilia, aby jej činnosť priniesla konkrétne výsledky. Má strategickú úlohu, pokiaľ ide o rozvoj regionálnej spolupráce a zisťovanie a napĺňanie potrieb, ktoré existujú v oblasti regionálnych aktivít a štruktúr. Takisto má aj úlohu pri vytváraní programov na čerpanie pomoci Spoločenstva v súvislosti s regionálnou spoluprácou. Komisia podporuje činnosť RCC a financuje tretinu rozpočtu sekretariátu tejto rady na obdobie 2008 až 2010. Komisia nadviazala dialóg so sekretariátom RCC o prioritách tejto organizácie, zlepšení jej fungovania a jej ďalšom rozvoji. Rovnako skúma aj mechanizmy poskytovania pomoci v budúcnosti a takisto aj to, ako najlepšie využiť túto pomoc na zvýšenie efektívnosti činnosti RCC. Pre hospodársky rozvoj západného Balkánu a zmierenie v tomto regióne má osobitný význam regionálny obchod. Ten môže napomôcť aj pri riešení dopadov hospodárskej krízy. Kľúčovú úlohu má vytvorenie regionálnej zóny voľného obchodu prostredníctvom Stredoeurópskej dohody o voľnom obchode (CEFTA). V kontexte CEFTA boli úspešne dojednané ďalšie dôležité kroky zamerané na liberalizáciu obchodu, a to najmä obchodu s poľnohospodárskymi produktmi, nateraz sa však ešte nezačalo s ich uplatňovaním. Pokračuje sa aj v práci na odstraňovaní technických prekážok obchodu. Ustanovenia o diagonálnej kumulácii dojednané medzi EÚ a niektorými krajinami západného Balkánu nadobudli platnosť, čo prispelo k regionálnej obchodnej integrácii. Existuje však riziko, že CEFTA bude paralyzovaná v dôsledku nezhôd súvisiacich so statusom Kosova, ktoré sú už dnes prekážkou, pre ktorú nebol prijatý protokol o liberalizácii obchodu s poľnohospodárskymi produktmi. V reakcii na medzinárodnú krízu narastajú protekcionistické tlaky, čo vedie k prijímaniu opatrení, ktoré sú v rozpore s medzinárodnými záväzkami. Mali by sa prijať kroky s cieľom postaviť sa takýmto tendenciám a porušujúce opatrenia musia byť zrušené. Regionálna spolupráca zaznamenala pokrok v oblasti energetiky a dopravy. Prostredníctvom energetického spoločenstva sa podporujú reformy v odvetví energetiky a zvyšovanie bezpečnosti dodávok pri súčasnom integrovaní regiónu do energetického trhu Európskeho spoločenstva. Rokovania o vytvorení dopravného spoločenstva medzi EÚ a západným Balkánom pokračujú a mali by byť zavŕšené koncom tohto roka. Dohoda o spoločnom európskom leteckom priestore (ECAA) prispieva k rastu letovej prevádzky medzi EÚ a krajinami západného Balkánu a postupne tieto krajiny integruje do vnútorného trhu leteckej dopravy EÚ. Regionálna spolupráca v oblasti životného prostredia, spravodlivosti a vnútorných vecí sa zintenzívňuje. Regionálna škola verejnej správy (ReSPA) posilnila svoje aktivity v oblasti odbornej prípravy. Aby sa ReSPA stala plne funkčnou, je potrebné prioritne pracovať na ratifikácii medzinárodnej dohody, na základe ktorej táto škola získa právnu subjektivitu. Komisia v kontexte Ľubľanského procesu podporuje obnovu kultúrneho dedičstva ako dôležitého prostriedku na zmierenie a zároveň príspevku k rozvoju miestneho hospodárstva. Na nadchádzajúcej ministerskej konferencii, ktorá sa má uskutočniť v novembri 2009 v Ľubľane, Komisia podporí ďalšie aktivity zamerané na obnovu. Komisia do konca roka 2010 v zmysle záverov zo zasadnutia Európskej rady v júni 2009 vypracuje stratégiu EÚ pre podunajskú oblasť. Do prípravy tohto dokumentu budú úzko zapojené krajiny zahrnuté do procesu rozširovania, ako aj dotknuté organizácie. Pokiaľ ide o čiernomorskú oblasť, Turecko je odhodlané podieľať sa na spolupráci v tomto regióne a je súčasťou rámca regionálnej spolupráce nazvaného „Čiernomorská synergia“. Komisia podporuje účasť Turecka na programe spolupráce v čiernomorskej oblasti v rámci nástroja európskeho susedstva a partnerstva (ENPI). Komisia bude aj naďalej podporovať aktivity a štruktúry zamerané na regionálnu spoluprácu na západnom Balkáne, a to aj prostredníctvom intenzívnejšieho zapojenia tohto regiónu do procesu plánovania a tvorby programu v rámci IPA určeného viacerým príjemcom. PREDVSTUPOVÉ NÁSTROJE: RIEšENIE KľÚčOVÝCH PRIORÍT Cieľ bezvízového cestovania Proces liberalizácie vízového režimu pre krajiny západného Balkánu v súlade so záväzkom tvoriacim súčasť solúnskej agendy vstúpil do rozhodujúcej fázy. Od januára 2008 boli implementované dohody o zjednodušení vízového režimu so všetkými dotknutými krajinami, pri súbežnej implementácii readmisných dohôd. Plány, ktoré boli v roku 2008 prijaté v kontexte dialógu o liberalizácii vízového režimu pre každú krajinu, sa osvedčili ako účinný prostriedok na urýchlenie reforiem v príslušných oblastiach, najmä v oblasti bezpečnosti dokladov, riadenia hraníc a migrácie a boja proti korupcii a organizovanej trestnej činnosti. Komisia v júli 2009 na základe zohľadnenia pokroku, ktorý dosiahli jednotlivé krajiny pri plnení príslušných hodnotiacich kritérií stanovených na účely liberalizácie vízového režimu, navrhla, aby sa pre Bývalú juhoslovanskú republiku Macedónsko, Čiernu Horu a Srbsko zaviedol bezvízový režim. Zavedenie bezvízového režimu, k čomu dôjde začiatkom roka 2010, bude významným príspevkom k medziľudským kontaktom a dôkazom, na základe ktorého sa občania daných krajín budú môcť presvedčiť, že reformy zamerané na perspektívu členstva v EÚ prinášajú hmatateľné výhody. Komisia v polovici roka 2010 predloží návrhy aj v súvislosti s Albánskom a Bosnou a Hercegovinou, ak tieto krajiny splnia stanovené podmienky. V štúdii zameranej na Kosovo, ktorá sa prekladá spolu s týmto oznámením, sa navrhuje, aby sa ďalej podporovalo zjednodušovanie vízového režimu a aby sa v súvislosti s touto krajinou začal proces zameraný na prípadnú liberalizáciu vízového režimu, ak sa uskutočnia potrebné reformy a splnia príslušné podmienky. Zabezpečenie kvalitnej predvstupovej prípravy Ako súčasť obnoveného konsenzu v otázke rozširovania pokračovalo aj úsilie zamerané na zvýšenie kvality tohto procesu. Ukázalo sa, že prísne hodnotiace kritériá, ktoré boli stanovené ako podmienky pre otvorenie a uzatvorenie rokovacích kapitol, sú významnými nástrojmi na zabezpečenie dodržiavania prevzatých zmluvných záväzkov a na riadenie náročných hospodárskych, právnych a administratívnych reforiem v krajinách, s ktorými sa rokuje o pristúpení, v dôsledku čoho tieto kritériá prispievajú k včasnej príprave na vstup do EÚ. Pripravuje sa štúdia o finančnom vplyve pristúpenia Chorvátska do EÚ. Súčasťou budúcich stanovísk k žiadostiam o členstvo bude aj odhad dôsledkov pristúpenia na hlavné oblasti politík EÚ. Na účely monitorovania dosahovaného pokroku sa s príslušnými krajinami vedie intenzívny politický dialóg, pričom hlavnými referenčnými dokumentmi sú partnerstvá. V kontexte krízy sa zintenzívnil dialóg o hospodárskych otázkach. Krajiny zahrnuté do procesu rozširovania musia zabezpečiť, aby nové právne predpisy boli dôkladne pripravené, a to pri uskutočnení potrebných konzultácií so zainteresovanými stranami, a aby sa tieto predpisy riadne uplatňovali. Na zabezpečenie účinného uplatňovania acquis je potrebná nezávislá, meritokratická a transparentná verejná služba, ktorá ponesie zodpovednosť za svoje konanie. Priblíženie občanov a správnych orgánov k EÚ Väčšie zapojenie organizácií občianskej spoločnosti zvyšuje kvalitu demokracie a prispieva k zmiereniu. Ich spoluúčasť na reformách uskutočňovaných v krajinách zahrnutých do procesu rozširovania prispieva ku kvalite prístupového procesu a takisto aj k udržaniu verejnej podpory myšlienke vstupu do EÚ. Komisia z nástroja na podporu občianskej spoločnosti zriadeného v rámci IPA financovala zriaďovanie kancelárií technickej podpory vo všetkých krajinách prijímajúcich pomoc a tiež čoraz vyšší počet krátkodobých návštev inštitúcií EÚ, ako aj účasť približne 800 ľudí na seminároch v krajinách západného Balkánu a v Turecku. Komisia bude aj naďalej podporovať partnerstvá s aktérmi občianskej spoločnosti, pričom sa prioritne zameria najmä na také oblasti, ako je kultúra, menšiny a podnikateľské združenia. Účasť na programoch Spoločenstva a na práci jeho agentúr sa ukázala byť užitočnou, pretože približuje inštitúcie a občanov partnerských krajín k EÚ. Komisia poskytla väčšiu podporu agentúram Spoločenstva s cieľom pripraviť krajiny zahrnuté do procesu rozširovania na účasť v týchto agentúrach. Po tom, ako sa posilnili možnosti spolufinancovania z prostriedkov Spoločenstva, sa potenciálne kandidátske krajiny pripojili k novým programom. Komisia bude aj v budúcnosti poskytovať podporu partnerským krajinám pri budovaní potrebných kapacít a zdrojov v záujme zabezpečenia ich úspešného zapojenia do programov a agentúr Spoločenstva. Komisia bude v súlade so zameraním na základné otázky správy vecí verejných aj naďalej venovať osobitnú pozornosť existencii profesionálnej a funkčnej verejnej správy. Ďalej bude podporovať výmenu najlepšej praxe a odborných znalostí v oblasti reformy verejnej správy medzi krajinami. Na tento účel Komisie využije všetky dostupné nástroje, medzi ktoré patrí napríklad twinning, TAIEX a SIGMA[2], a bude pracovať na posilnení kontaktov s ostatnými medzinárodnými organizáciami a vnútroštátnymi, regionálnymi a európskymi inštitútmi vzdelávania verejnej správy. Finančná pomoc krajinám zahrnutým do procesu rozširovania Aj v roku 2009 sa západnému Balkánu a Turecku poskytovala pomoc prostredníctvom nástroja predvstupovej pomoci (IPA). V roku 2009 bude vyčlenených 1,5 miliardy EUR. Osobitný dôraz sa kladie na budovanie štátu, dobrú správu vecí verejných, právny štát a rozvoj občianskej spoločnosti. Prostredníctvom IPA sa podporovala cezhraničná spolupráca a trvalo udržateľný rozvoj v hraničných oblastiach, čo prispelo k zmiereniu a dobrým susedským vzťahom a bolo prínosom v rámci príprav na vstup do EÚ. Komisia sa aj v budúcnosti pri poskytovaní pomoci sústredí na podporu predvstupovej prípravy, pričom bude vychádzať z priorít prístupového partnerstva. Kandidátske krajiny dosiahli pokrok v oblasti decentralizovaného hospodárenia s finančnými prostriedkami. Proces decentralizácie v prípade Chorvátska a Turecka úspešne napreduje a obe tieto krajiny musia sústrediť svoje úsilie na splnenie všetkých podmienok stanovených v tejto súvislosti. Pokiaľ ide o Bývalú juhoslovanskú republiku Macedónsko, decentralizácia zložiek IPA týkajúcich sa regionálneho rozvoja a ľudských zdrojov sa uskutočnila, bude však ešte potrebné vyvinúť ďalšie úsilie, kým sa bude môcť uskutočniť ďalšia decentralizácia. Komisia naďalej poskytuje podporu, ktorú kandidátske krajiny potrebujú v súvislosti s plnením požiadaviek vyplývajúcich z decentralizovaného hospodárenia s prostriedkami EÚ, pričom sa zameriava aj na regionálny rozvoj, rozvoj ľudských zdrojov a rozvoj vidieka. V ostatných krajinách zahrnutých do procesu rozširovania majú delegácie Komisie, ktoré po ukončení činnosti Európskej agentúry pre obnovu dosiahli plnú kapacitu, zodpovednosť za realizáciu pomoci EÚ a spoluprácu s príjemcami s cieľom zabezpečiť efektívne a účinné využívanie pomoci ES. Decentralizovanie pomoci neprestáva byť strednodobým cieľom, a to predovšetkým s cieľom pripraviť sa na budúce riadenie nástrojov politiky súdržnosti. Komisia podporuje krajiny prijímajúce pomoc pri vytváraní odvetvových stratégií, aby napomohla presadiť taký prístup k realizácii pomoci, ktorý bude strategickejší a orientovaný na programy, a zároveň sa tak usiluje napomôcť pri zvyšovaní účinnosti pomoci. V súlade s nariadením o IPA Komisia posilnila koordináciu darcov, medzi ktorých patria členské štáty EÚ, medzinárodné finančné inštitúcie a iní darcovia. Ide o stanovovanie a koordináciu priorít a pravidelné monitorovanie na mieste. Komisia, partnerské medzinárodné finančné inštitúcie a členské štáty završujú práce zamerané na stanovenie podmienok vytvorenia investičného rámca pre západný Balkán (WBIF). Je to zásadný krok, ktorým sa podporia investície do infraštruktúry, malých a stredných podnikov a investície zamerané na energetickú efektívnosť. Cieľom je zhromaždiť zdroje Komisie, partnerských medzinárodných finančných inštitúcií, členských štátov a ostatných darcov a spojiť ich s pôžičkami od medzinárodných finančných inštitúcií na účely financovania prioritných projektov v určených odvetviach. Komisia na tento účel vyčlenila viac ako 100 miliónov EUR v podobe grantov, čím sa stala najväčším prispievateľom. Rámec WBIF by mal v nasledujúcich rokoch priniesť pôžičky v celkovej výške viac ako 1 miliarda EUR. Spolupráca v otázke zmeny klímy Európska únia posilní pravidelný dialóg s kandidátskymi a potenciálnymi kandidátskymi krajinami o otázkach zmeny klímy, a to najmä prostredníctvom pripravovanej regionálnej environmentálnej siete pre pristúpenie (RENA). Komisia očakáva, že všetky krajiny zahrnuté do procesu rozširovania podporia cieľ EÚ, ktorým je dosiahnutie ambicióznej a komplexnej dohody na kodanskej konferencii o zmene klímy koncom roka 2009. V uplynulých rokoch Komisia prispela 120 miliónmi EUR vo forme grantov na nástroje medzinárodných finančných inštitúcií, ktoré prinesú investície vo výške približne 600 miliónov EUR do projektov zameraných na energetickú efektívnosť, čo pomôže krajinám západného Balkánu a Turecku znížiť emisie skleníkových plynov. Komisia bude aj v budúcnosti podporovať iniciatívy v krajinách zahrnutých do procesu rozširovania súvisiace so zmenou klímy. Šírenie informácií o rozširovaní EÚ Hlavnou zásadou obnoveného konsenzu v otázke rozširovania je lepšia komunikácia s verejnosťou. Aby proces rozširovania EÚ bol úspešný, je nutné počúvať občanov a zaoberať sa ich obavami a otázkami. Verejná mienka EÚ o budúcom rozširovaní je ovplyvnená skúsenosťami s procesom rozširovania v minulosti. Komisia pri príležitosti 5. výročia piateho rozšírenia EÚ predložila štúdiu o hospodárskych výsledkoch a výzvach, ktoré toto rozšírenie prinieslo. Piate rozšírenie podľa tejto správy prispelo k rastu a posilnilo postavenie EÚ vo svetovom hospodárstve Komisia podporuje vecnú verejnú diskusiu o jeho dôsledkoch a pripravila celý rad podujatí spojených s jeho 5. výročím, ktoré sa pripomína v čase 20. výročia pádu železnej opony. Sprístupnila tejto tematike venované internetové stránky a producentsky sa spolupodieľala na výrobe audiovizuálneho materiálu. Zabezpečenie podpory verejnosti je aj naďalej dôležitým cieľom politiky rozširovania EÚ a Komisia bude v tejto súvislosti uplatňovať aktívnu komunikačnú politiku. Predovšetkým bude podporovať a dopĺňať úsilie členských štátov, ktoré majú v tejto súvislosti hlavnú zodpovednosť, ako aj úsilie partnerských krajín, pričom svoje komunikačné aktivity zacieli na tvorcov verejnej mienky, najmä na organizácie občianskej spoločnosti a novinárov, ako aj na mládež. Bude vyvinuté osobitné úsilie, aby sa v EÚ zvýšilo povedomie o kultúre a spôsobe života v krajinách zahrnutých do procesu rozširovania. POKROK V KRAJINÁCH ZAHRNUTÝCH DO PROCESU ROZšIROVANIA A PROGRAM NA ROKY 2009 – 2010 Nasmerovanie kandidátskych a potenciálnych kandidátskych krajín smerom k EÚ Krajiny západného Balkánu sa počas uplynulého roka priblížili k členstvu v EÚ, pretože tento región dosiahol pokrok – aj keď nerovnomerný – v uskutočňovaní reforiem a pri plnení stanovených kritérií a podmienok. Bol dosiahnutý výrazný pokrok smerom k liberalizácii vízového režimu, čo viedlo k tomu, že Komisia v júli 2009 predložila návrh na zrušenie vízovej povinnosti pre Bývalú juhoslovanskú republiku Macedónsko, Čiernu Horu a Srbsko. Rozrástla sa sieť dohôd o stabilizácii a pridružení. Dve krajiny z tohto regiónu predložili žiadosti o členstvo v EÚ. V prípade všetkých dotknutých krajín západného Balkánu platí, že ak tieto krajiny dosiahnu ďalší pokrok, mohli by po tom, ako preukážu svoju pripravenosť, získať status kandidátskych krajín. Nevyhnutným prvkom na ceste každej krajiny k prípadnému členstvu v EÚ sú uspokojivé výsledky pri plnení povinností vyplývajúcich z dohody o stabilizácii a pridružení, vrátane ustanovení o obchode. V nasledujúcej časti sa podáva stručný prehľad dosiahnutého pokroku a stanovuje sa program pre krajiny zahrnuté do procesu rozširovania na obdobie rokov 2009 – 2010. Chorvátsko Chorvátsko dosiahlo ďalší pokrok pri uskutočňovaní hlavných politických reforiem. Chorvátsko naďalej plní politické kritériá a dosiahlo pokrok vo väčšine oblastí vrátane intenzívnejšieho úsilia v oblasti právneho štátu. Riešila sa prevažná väčšina priorít prístupového partnerstva. Komisia vo svojom oznámení nazvanom „Stratégia rozširovania a hlavné výzvy na roky 2008 – 2009“[3] uviedla orientačný harmonogram pre dosiahnutie záverečnej fázy prístupových rokovaní. Tento harmonogram povzbudil úsilie vyvíjané v Chorvátsku v záujme splnenia hodnotiacich kritérií, ktoré boli stanovené ako podmienky pre otvorenie a uzatvorenie kapitol v súlade s orientačným harmonogramom. Oneskorenia, ktoré sa v Chorvátsku vyskytli v niektorých oblastiach, znamenali, že v prípade niektorých rokovacích kapitol sa nepostupovalo v súlade uvedeným harmonogramom. Predsa len však možno konštatovať, že prípravy celoplošne výrazne pokročili, takže technické rokovania sa teraz dostávajú do záverečnej fázy. Chorvátsko bolo výrazne zasiahnuté hospodárskou krízou, avšak jej účinky zmiernil odolný bankový sektor a silné devízové rezervy. Zásadný význam pre zlepšenie konkurencieschopnosti tejto krajiny by malo posilnenie štrukturálnych reforiem a prijatie dôveryhodnej strednodobej fiškálnej stratégie. Prístupové rokovania spomaľoval hraničný spor Slovinska a Chorvátska, takže značný počet kapitol nebolo možné do októbra 2009 otvoriť resp. uzavrieť, hoci boli technicky ukončené už skôr. Komisia poskytla svoje prostrednícke služby na urovnanie tohto sporu, ktorý by mal zostať bilaterálnou otázkou. Komisia počas šiestich mesiacov s podporou predsedajúcich troch štátov vyvíjala intenzívne úsilie, ktoré vydláždilo cestu politickej dohode dosiahnutej medzi uvedenými dvoma krajinami v septembri 2009. Komisia víta nedávny pokrok, ktorý viedol k otvoreniu a predbežnému uzavretiu významného počtu kapitol na októbrovej konferencii o pristúpení. Prístupové rokovania by nemali byť brzdené bilaterálnymi otázkami. Chorvátsko bude musieť zintenzívniť úsilie v oblasti justície a základných práv, najmä pokiaľ ide o nezávislosť a efektívnosť justičných orgánov, v oblasti boja proti korupcii a organizovanej trestnej činnosti, menšinových práv, vrátane návratu utečencov, a procesov s vojnovými zločincami. Osobitnú pozornosť je potrebné venovať reforme verejnej správy. Chorvátsko musí ďalej zabezpečiť, aby chorvátske vládne orgány podnikli všetky potrebné kroky na vyriešenie otázky prístupu Medzinárodného trestného tribunálu pre bývalú Juhosláviu (ICTY) k dôležitým dokumentom. Komisia pracuje na finančnom balíku pre pristúpenie Chorvátska. Chorvátsko musí zintenzívniť úsilie zamerané na zavedenie nástrojov, ktoré sú potrebné na hospodárenie s prostriedkami z finančných nástrojov Spoločenstva a jeho kontrolu. Komisia odporúča, aby Rada vytvorila odbornú pracovnú skupinu ad hoc , ktorej úlohou bude vypracovanie zmluvy o pristúpení na základe podkladov pripravených Komisiou. Ak Chorvátsko včas splní všetky doposiaľ nesplnené hodnotiace kritériá, bude možné ukončiť prístupové rokovania vrátane rokovaní o prechodných opatreniach na budúci rok. Bývalá juhoslovanská republika Macedónsko Bývalá juhoslovanská republika Macedónsko od roku 2005, kedy bolo prijaté stanovisko Komisie k jej žiadosti o členstvo v EÚ[4] a kedy získala status kandidátskej krajiny, upevnila fungovanie demokracie a zabezpečila stabilitu inštitúcií garantujúcich právny štát a dodržiavanie základných práv. V tejto práci je potrebné pokračovať. Bývalá juhoslovanská republika Macedónsko zásadne riešila kľúčové priority prístupového partnerstva[5]. Prezidentské a miestne voľby, ktoré sa uskutočnili v marci a apríli 2009, zodpovedali väčšine medzinárodných noriem. Zlepšilo sa fungovanie parlamentu, a to najmä prostredníctvom prijatia parlamentného rokovacieho poriadku a nového zákona o parlamente. Začal sa uplatňovať zákon o polícii, najmä vymenovaním regionálnych a miestnych policajných veliteľov, a v reforme polície sa pokračovalo prijatím zákona o vnútorných veciach. Bola ukončená legislatívna časť stratégie reformy v oblasti justície, nové súdne a justičné orgány pracujú a celková efektívnosť sa zlepšila. V oblasti boja proti korupcii sa dosiahol značný pokrok prostredníctvom stíhania významných prípadov, posilnenia právneho rámca prijatím zákona o zmene a doplnení zákona o financovaní politických strán a posilnením kapacít inštitúcií zameraných na boj proti korupcii. V záujme posilnenia právomoci úradu pre verejnú službu bol zmenený a doplnený zákon o verejnej službe, čo predstavuje ďalší krok smerom k meritokratickému kariérnemu systému. V oblasti zamestnanosti sa zintenzívnili aktívne opatrenia na trhu práce, zlepšilo sa podnikateľské prostredie, a to aj v dôsledku posilnenia regulačných orgánov. Krajina plní záväzky vyplývajúce z dohody o stabilizácii a pridružení. Z tohto dôvodu Komisia v októbri navrhla prechod do druhej fázy pridruženia v súlade s článkom 5 dohody o stabilizácii a pridružení. Krajina bola zasiahnutá hospodárskou krízou, ale spomalenie rastu bolo zmiernené stabilným bankovým sektorom a stálou súkromnou spotrebou. Zdravá fiškálna politika a riešenie štrukturálnej nezamestnanosti by mohli prispieť k zlepšeniu konkurencieschopnosti hospodárstva. Nepodarilo sa vyriešiť spornú otázku názvu krajiny s Gréckom. Bývalá juhoslovanská republika Macedónsko sa zúčastňuje na rozhovoroch zameraných na hľadanie riešenia, ktoré sa konajú pod záštitou OSN. Malo by sa zabrániť prijímaniu opatrení a vydávaniu vyhlásení, ktoré by mohli mať negatívny vplyv na dobré susedské vzťahy. Je veľmi dôležité udržiavať dobré susedské vzťahy, a to aj úsilím o dosiahnutie prerokovaného a obojstranne prijateľného riešenia otázky názvu krajiny pod záštitou OSN. Čierna Hora Politické reformy v Čiernej Hore pokračovali a parlamentné voľby v marci 2009 splnili takmer všetky medzinárodné normy. Musia sa však riešiť doposiaľ nevyriešené nedostatky. Bol dosiahnutý určitý pokrok v reforme justície. Vykonávanie dočasnej dohody pokračuje vcelku hladko. Čierna Hora bola zasiahnutá hospodárskou krízou, ale jej účinky boli zmiernené dobrou turistickou sezónou a protikrízovými opatreniami. Pre ďalšie zlepšenie konkurencieschopnosti má zásadný význam pokračovanie štrukturálnych reforiem. Čierna Hora požiadala o členstvo v EÚ v decembri 2008 a v apríli 2009 vyzvala Rada Komisiu, aby predložila stanovisko k tejto žiadosti. Práce na stanovisku pokračujú. Čierna Hora bude musieť preukázať konkrétne výsledky v rámci upevňovania právneho štátu, a to predovšetkým, pokiaľ ide o justičnú reformu a boj proti korupcii. Treba posilniť kapacity v administratívnej oblasti a v oblasti presadzovania práva. Albánsko Albánsko dosiahlo pokrok pri uskutočňovaní hlavných politických reforiem. Parlamentné voľby v júni 2009 splnili väčšinu medzinárodných noriem, musí sa však vyvinúť ďalšie úsilie na vyriešenie zistených nedostatkov. Vykonávanie dohody o stabilizácii a pridružení, ktorá nadobudla platnosť tento rok, pokračuje vcelku hladko. Albánsko bolo doteraz zasiahnuté hospodárskou krízou len v obmedzenom rozsahu. Pre konkurencieschopnosť krajiny má zásadný význam pokračovanie štrukturálnych reforiem a modernizácia infraštruktúry. Albánsko požiadalo o členstvo v EÚ v apríli 2009. V júli 2009 Rada vyhlásila, že sa k žiadosti Albánska vráti po skončení volebného postupu v tejto krajine. Komisia je pripravená začať pracovať na stanovisku k žiadosti Albánska, keď ju o to Rada požiada. Albánsko musí dosiahnuť pokrok, najmä pokiaľ ide o právny štát, boj proti korupcii, riadne fungovanie štátnych inštitúcií a o nezávislosť justície. Treba posilniť kapacity v administratívnej oblasti a v oblasti presadzovania práva. Bosna a Hercegovina Vykonávanie dočasnej dohody v Bosne a Hercegovine bolo vcelku uspokojivé. Krajina však dosiahla len veľmi obmedzený pokrok vo vykonávaní hlavných reforiem. Situácia na domácej politickej scéne sa zhoršila, aj naďalej sa vyskytovali ťažkosti s riadnym fungovaním inštitúcií a dochádzalo k štvavej rétorike. Podmienky na to, aby mohol byť Úrad vysokého predstaviteľa (OHR) bez problémov postupne nahrádzaný posilnenou prítomnosťou EÚ v tejto krajine, neboli úplne naplnené. V tomto kontexte sa EÚ dohodla na mechanizmoch posilnenia úradu a mandátu osobitného zástupcu EÚ (EUSR) a uvažuje nad vytvorením „personálnej únie/zdvojenej funkcie“ EUSR a vedúceho delegácie Komisie, pri dodržaní zmlúv a inštitucionálnej rovnováhy. Bosna a Hercegovina musí bezodkladne urýchliť hlavné reformy. Na to, aby bolo možné dosiahnuť pokrok, je nutné, aby vedúci predstavitelia mali spoločnú víziu o celkovom smerovaní krajiny a aby existovala politická vôľa na plnenie požiadaviek spojených s integráciou do EÚ. Bosna a Hercegovina musí tiež splniť podmienky, ktoré boli stanovené, aby OHR mohol ukončiť svoje pôsobenie. Európska únia nebude môcť posúdiť žiadosť Bosny a Hercegoviny o členstvo v EÚ, kým Úrad vysokého predstaviteľa (OHR) neukončí svoje pôsobenie. Na to, aby Komisia mohla navrhnúť udelenie statusu kandidátskej krajiny Bosne a Hercegovine je nutné, aby táto krajina uskutočnila reformu svojho ústavného rámca, ktorá umožní účinné fungovanie jej inštitúcií. Bosna a Hercegovina musí byť predovšetkým schopná prijímať, vykonávať a presadzovať právne predpisy a pravidlá EÚ. Komisia vyzýva Bosnu a Hercegovinu, aby bezodkladne prikročila k uskutočneniu potrebných ústavných zmien a doplnení. Komisia je naďalej pripravená podporiť úsilie Bosny a Hercegoviny zamerané na vývoj jej ústavného rámca a realizáciu ďalších kľúčových reforiem, ktoré by tejto krajine umožnili pokročiť v prístupovom procese. Bosna a Hercegovina bola výrazne zasiahnutá hospodárskou krízou a požiadala MMF o finančnú pomoc. Musí pokračovať v štrukturálnych reformách hospodárstva a zabezpečiť zdravé verejné financie. Srbsko Srbsko preukázalo svoje odhodlanie priblížiť sa k EÚ tým, že plnilo ciele v oblasti vykonávania ustanovení dočasnej dohody s EÚ a uskutočňovalo kľúčové politické reformy v súlade s európskymi normami. Vyvinulo úsilie na realizáciu ambiciózneho programu európskej integrácie. Srbsko má administratívne kapacity postačujúce na to, aby dosiahlo výrazný pokrok pri napredovaní smerom k EÚ. To treba využiť na presadenie reformného programu, aby sa dosiahli hmatateľné výsledky v takých prioritných oblastiach, ako je napríklad posilňovanie právneho štátu. Srbsko bolo výrazne zasiahnuté hospodárskou krízou a požiadalo MMF a EÚ o finančnú pomoc. Musí urýchliť hospodárske reformy a zabezpečiť udržateľnosť verejných financií. Spolupráca s Medzinárodným trestným tribunálom pre bývalú Juhosláviu (ICTY) sa zlepšila, ale obvinení Ratko Mladić a Goran Hadžić sú stále na slobode. Vzhľadom na pokračujúcu spoluprácu s ICTY a obnovený záväzok Srbska v súvislosti s procesom európskej integrácie sa Komisia domnieva, že by EÚ mala začať vykonávať dočasnú dohodu. Srbsko musí preukázať konštruktívnejší prístup k účasti Kosova na regionálnom obchode a spolupráci. Spolupráca s misiou EÚ na podporu právneho štátu (EULEX) sa začala, treba ju však zintenzívniť, a to predovšetkým v súvislosti s pôsobením EULEX na severe Kosova. Kosovo V Kosove bola stabilita udržaná, je však aj naďalej krehká. Na základe rekonfigurácie medzinárodnej účasti bola misia EÚ na podporu právneho štátu (EULEX) nasadená na celom území Kosova a plnohodnotne funguje. Orgány poskytovali potrebnú súčinnosť pri nasadzovaní EULEX v Kosove. Obavy však vyvolávajú nedávne incidenty, ktoré viedli k škodám na majetku EULEX. Kosovo musí zabezpečiť trvajúcu podporu pre činnosť EULEX. Kosovo sa stalo členom MMF a Svetovej banky. Prijalo niektoré kľúčové právne predpisy. Naďalej pred ním stoja dôležité výzvy, okrem iného v oblasti právneho štátu, boja proti korupcii a organizovanej trestnej činnosti, posilňovania administratívnych kapacít, ochrany srbskej menšiny a ostatných menšín a posilňovaní dialógu a zmierenia medzi spoločenstvami. Európska únia vyzýva kosovských Srbov, aby sa zapájali do práce kosovských inštitúcií a aby sa zúčastnili na novembrových komunálnych voľbách. Kosovo musí zaujať konštruktívny prístup k regionálnej spolupráci a k svojej účasti v regionálnom obchode. Kosovo na základe výsledkov konferencie darcov v roku 2008 môže využívať výrazne vyššiu finančnú pomoc. Prostredníctvom IPA bolo pre Kosovo na roky 2007 – 2011 vyčlenených takmer 500 miliónov EUR. Kosovo zasiahla hospodárska kríza len mierne. Je vecou zásadného významu, aby kosovské orgány plnili svoje záväzky týkajúce sa fiškálnej disciplíny, riadenia verejných výdavkov a reformy hospodárskej a sociálnej politiky. Európska únia podporuje hospodársky a politický rozvoj Kosova prostredníctvom jasnej európskej perspektívy, v súlade s európskou perspektívou daného regiónu. Pre blahobyt obyvateľov Kosova a stabilitu širšieho regiónu má zásadný význam zlepšenie životných podmienok. V tejto súvislosti, v súlade so stratégiou rozširovania z roku 2008 a závermi Rady z decembra 2008 Komisia okrem tejto stratégie rozširovania schválila aj oznámenie s názvom „Kosovo* – napĺňanie európskej perspektívy krajiny“. V tejto štúdii sa podáva prehľad nástrojov Spoločenstva, ktoré môže EÚ využiť na podporu politického a sociálno-ekonomického rozvoja Kosova. Predovšetkým sa v nej navrhuje štruktúrovaný prístup k otázke približovania občanov Kosova k EÚ, okrem iného prostredníctvom dialógu o vízových otázkach s perspektívou prípadnej liberalizácie vízového režimu. Komisia ďalej navrhuje, aby sa rozšírili autonómne obchodné opatrenia, a keď Kosovo splní všetky príslušné požiadavky, v riadnom čase predloží návrh smerníc na rokovania o obchodnej dohode. Turecko Turecko naďalej prejavovalo svoj záväzok týkajúci sa procesu pristúpenia k EÚ. Uskutočnili sa slobodné a spravodlivé miestne voľby. Boli podniknuté pozitívne kroky v oblasti justície, v rámci čoho bola prijatá stratégia a akčný plán justičnej reformy, v oblasti civilno-vojenských vzťahov a v oblasti kultúrnych práv. Parlament predovšetkým prijal zmenu a doplnenie platnej právnej úpravy, čím umožnil, aby na konanie vo veciach, v ktorých sú účastníkmi príslušníci ozbrojených zložiek, boli príslušné občianskoprávne súdy. Vláda otvorila širokú verejnú diskusiu zameranú na hľadanie riešení kurdskej otázky a verejnoprávna televízia začala vysielať na jednom kanáli programy v kurdskom jazyku. Pokiaľ ide o prístupové rokovania, boli otvorené ďalšie kapitoly. Turecko prijalo národný program pre prijímanie acquis . Vymenovanie hlavného vyjednávača, ktorý bude pracovať na plný úväzok, by malo zefektívniť úsilie vlády v súvislosti s reformami uskutočňovanými v rámci procesu pristupovania k EÚ. Toto je mimoriadne dôležité, pretože prístupové rokovania sa dostávajú do náročnejšej fázy, počas ktorej bude Turecko musieť zintenzívniť úsilie zamerané na plnenie hodnotiacich kritérií, ak bude chcieť dosiahnuť ďalší pokrok v rámci otvárania kapitol. Turecko bolo výrazne zasiahnuté hospodárskou krízou, ale jej účinky boli zmiernené odolným bankovým sektorom a protikrízovými opatreniami. Pre ďalšie posilnenie konkurencieschopnosti Turecka má zásadný význam pokračovanie štrukturálnych reforiem kombinované s obozretnou fiškálnou politikou. Vyšetrovanie údajnej zločineckej siete Ergenekon viedlo k vzneseniu obvinení zo spáchania závažnej trestnej činnosti, pričom medzi obvinenými sú aj vojenskí dôstojníci a osoby z nacionalistických kruhov. Tento prípad je pre Turecko príležitosťou na posilnenie dôvery v riadne fungovanie jeho demokratických inštitúcií a právneho štátu. Je dôležité, aby v rámci konania v tejto súvislosti bolo plne dodržané právo na spravodlivý proces, a najmä práva obžalovaných. Je potrebné výrazne zintenzívniť tempo reforiem. Obavy pretrvávajú v niekoľkých oblastiach, okrem iného v súvislosti so slobodou prejavu, slobodou tlače, slobodou náboženstva, právami odborových organizácií, civilným dohľadom nad vojenskými zložkami, právami žien a rodovou rovnosťou. Je potrebné vykonať omnoho viac práce v súvislosti s beztrestnosťou osôb zapojených do mučenia a zlého zaobchádzania. Iniciatíva vlády zameraná na kurdskú otázku by mala viesť ku konkrétnym opatreniam, ktoré všetkým tureckým občanom bez ohľadu na ich pôvod zaručia plný rozsah práv a slobôd, a k podstatnému zlepšeniu situácie na juhovýchode krajiny. Zlepšenie dialógu medzi politickými stranami bude prínosom pre reformný proces, ako aj pre práce na reforme ústavného rámca. Turecko vyjadrilo podporu prebiehajúcim rokovaniam vodcov komunít cyperských Grékov a cyperských Turkov, ktoré sa uskutočňujú pod záštitou OSN s cieľom dosiahnutia komplexného riešenia cyperskej otázky. Na ceste k normalizácii bilaterálnych vzťahov s Cyperskou republikou sa však nedosiahol žiadny pokrok. Turecko nezabezpečilo úplné uplatňovanie dodatkového protokolu k dohode o pridružení, ani neodstránilo všetky prekážky voľného pohybu tovaru, vrátane obmedzení týkajúcich sa priamych dopravných spojení s Cyprom. Je naliehavo potrebné, aby si Turecko splnilo svoj záväzok úplne a nediskriminačne uplatňovať dodatkový protokol a aby dosiahlo pokrok smerom k normalizácii bilaterálnych vzťahov s Cyperskou republikou. Európska únia bude v súlade so závermi Rady z 11. decembra 2006 naďalej sledovať a posudzovať pokrok dosiahnutý pri otázkach, na ktoré sa vzťahuje vyhlásenie z 21. septembra 2005. Grécko podalo značný počet formálnych sťažností na pokračujúce narúšanie jeho vzdušného priestoru zo strany Turecka, okrem iného aj preletmi nad gréckymi ostrovmi. Dobré susedské vzťahy majú stále kľúčový význam. Turecko zohráva kľúčovú úlohu v rámci regionálnej bezpečnosti a podpory dialógu medzi civilizáciami. Turecko predstavilo iniciatívy, ktorých cieľom je prispieť k stabilizácii Zakaukazska, Blízkeho východu a ďalších regiónov. Zúčastňuje sa na viacerých mierových misiách EÚ. Bolo vyvinuté značné diplomatické úsilie s cieľom normalizovať vzťahy s Arménskom. Toto úsilie bol v októbri 2009 vyvrcholené udalosťou historického významu, ktorou je podpis protokolov zameraných na normalizáciu vzájomných vzťahov. Je dôležité, aby ich obe krajiny urýchlene ratifikovali. V júli 2009 Turecko podpísalo medzivládnu dohodu o plynovode Nabucco. Tento projekt predstavuje významný krok na ceste k užšej energetickej spolupráci medzi EÚ, Tureckom a ďalšími štátmi regiónu, ako aj smerom k diverzifikácii energetických zdrojov. Včasné dokončenie južného koridoru zemného plynu, a to najmä na základe urýchleného vykonania ustanovení medzivládnej dohody o plynovode Nabucco, zostáva aj naďalej jednou z najdôležitejších priorít EÚ v oblasti energetickej bezpečnosti. Proces pristúpenia k EÚ je pre Turecko významným stimulom, aby pokračovalo v reformách, posilňovaní demokracie a ľudských práv a v modernizácii krajiny. Tempo tureckých reforiem je aj naďalej kľúčovým hľadiskom pri pokračovaní tohto procesu. Island Island požiadal o členstvo v EÚ 16. júla 2009 a 27. júla vyzvala Rada Komisiu, aby vypracovala stanovisko k tejto žiadosti. Žiadosť Islandu bude posúdená v súlade so zásadami stanovenými v Zmluve, s kritériami stanovenými Európskou radou na jej zasadnutí v Kodani v roku 1993, ako aj v súlade so závermi Európskej rady z decembra 2006 obsahujúcimi obnovený konsenzus v otázke rozširovania, v ktorých sa ustanovuje zásada spravodlivého a dôsledného uplatňovania podmienok, pri skúmaní výsledkov dosiahnutých žiadajúcou krajinou. Island je rozvinutou demokraciou. Tvrdo ho zasiahla celosvetová hospodárska a finančná kríza. Island je ako krajina patriaca do Európskeho hospodárskeho priestoru do značnej miery začlenený do vnútorného trhu. Okrem toho patrí do schengenského priestoru. Island je významným partnerom EÚ v rámci projektu Severná dimenzia a v súvislosti s vytváraním politiky EÚ pre Arktídu. Komisia zohľadní tieto prvky vo svojom stanovisku. Základným prvkom hodnotenia Komisie budú výsledky, ktoré Island dosiahol pri plnení povinností vyplývajúcich z Dohody o EHP. Komisia pracuje na návrhu na zmenu a doplnenie nariadenia o IPA, ktorého cieľom je zahrnúť Island zaradiť medzi príjemcov predvstupovej pomoci. ZÁVERY A ODPORÚčANIA Na základe uvedenej analýzy Komisia predkladá tieto závery a odporúčania : 1. Prístupový proces je významným stimulom na uskutočňovanie politických a hospodárskych reforiem v krajinách zahrnutých do procesu rozširovania a posilňuje mier a stabilitu v Európe. Záujmom EÚ je udržať dynamiku procesu rozširovania v súlade s dohodnutými zásadami a podmienkami a obnoveným konsenzom v otázke rozširovania. 2. Krajiny zahrnuté do procesu rozširovania sa nevyhli účinkom celosvetovej hospodárskej recesie. Európska únia im pomáha zmierňovať následky krízy a pripraviť sa na dôkladné uzdravenie. Oporou tohto úsilia je uskutočňovanie reforiem spojených s procesom pristupovania k EÚ. 3. Právny štát, najmä boj proti korupcii a organizovanej trestnej činnosti, ale takisto aj posilňovanie administratívnych kapacít, predstavuje aj naďalej dôležitú výzvu, ktorou sa krajiny zahrnuté do procesu rozširovania musia zaoberať. Komisia bude aj naďalej využívať všetky nástroje procesu rozširovania, aby tieto krajiny podporila v ich úsilí zameranom na riešenie uvedenej výzvy. Bezodkladne sa musia riešiť problémy, ktoré majú vplyv na slobodu prejavu a médií. 4. Bilaterálne otázky by nemali brzdiť prístupový proces. Bilaterálne otázky musia vyriešiť dotknuté strany, ktoré nesú zodpovednosť za nájdenie takých riešení, ktoré budú v duchu dobrých susedských vzťahov a výsledkom zohľadnenia celkových záujmov EÚ. 5. Regionálna spolupráca v juhovýchodnej Európe sa zlepšila a krajiny tohto regiónu sa výraznejšie začali zhosťovať svojej zodpovednosti za spoluprácu v tejto časti sveta. Musí sa však zlepšiť efektívnosť regionálnych štruktúr a iniciatív. Nezhody týkajúce sa Kosova[6] by nemali byť prekážkou brániacou v regionálnej spolupráci. 6. Bezvízový styk pre Bývalú juhoslovanskú republiku Macedónsko, Čiernu Horu a Srbsko, ktorý bude na základe návrhu Komisie zavedený začiatkom roka 2010, bude dôkazom, že reformy prinášajú občanom hmatateľné výhody. Komisia v polovici roka 2010 predloží návrhy aj v súvislosti s Albánskom a Bosnou a Hercegovinou, ak tieto krajiny splnia podmienky stanovené v príslušných plánoch. V rámci pomoci Kosovu pri budovaní životaschopných hospodárskych štruktúr má zásadný význam voľný pohyb osôb a výmenné aktivity, najmä v prípade mladých ľudí a študentov. V tejto súvislosti by sa malo ďalej podporovať zjednodušovanie vízového režimu a aj v prípade Kosova by sa mal začať proces zameraný na prípadnú liberalizáciu vízového režimu, ak sa uskutočnia potrebné reformy a splnia príslušné podmienky. 7. Chorvátsko dosiahlo značný pokrok v plnení hodnotiacich kritérií stanovených v rámci prístupových rokovaní. To sa konštatovalo aj na konferencii o pristúpení v októbri 2009, potom, ako bola v septembri 2009 dosiahnutá politická dohoda medzi Slovinskom a Chorvátskom o riešení hraničného sporu. Toto bol významný krok vpred a nový impulz pre prístupové rokovania. Chorvátsko musí pokračovať v reformnom úsilí predovšetkým v oblasti justície a verejnej správy, boja proti korupcii a organizovanej trestnej činnosti, práv menšín vrátane návratu utečencov a v rámci procesov s vojnovými zločincami. Chorvátsko musí vyriešiť otázku prístupu Medzinárodného trestného tribunálu pre bývalú Juhosláviu (ICTY) k dokumentom. Ak Chorvátsko splní všetky doposiaľ nesplnené podmienky, bude možné ukončiť prístupové rokovania na budúci rok. 8. Bývalá juhoslovanská republika Macedónsko zásadným spôsobom riešila kľúčové priority prístupového partnerstva. Z toho dôvodu a na základe celkového pokroku reforiem sa Komisia domnieva, že krajina v dostatočnej miere plní politické kritériá stanovené na zasadnutí Európskej rady v Kodani v roku 1993 a v rámci procesu stabilizácie a pridruženia. Bývalá juhoslovanská republika Macedónsko sa priblížila k fungujúcemu trhovému hospodárstvu a dosiahla pokrok vo viacerých oblastiach súvisiacich s jej schopnosťou prevziať záväzky vyplývajúce z členstva.Vzhľadom na uvedené a pri zohľadnení záverov Európskej rady z decembra 2005 a decembra 2006 Komisia odporúča, aby sa s Bývalou juhoslovanskou republikou Macedónsko začali rokovania o pristúpení k Európskej únii.Je aj naďalej veľmi dôležité udržiavať dobré susedské vzťahy, a to aj úsilím o dosiahnutie prerokovaného a obojstranne prijateľného riešenia otázky názvu krajiny pod záštitou OSN. 9. Čierna Hora požiadala o členstvo v EÚ v decembri 2008 a v apríli 2009 vyzvala Rada Komisiu, aby predložila stanovisko k tejto žiadosti. Parlamentné voľby splnili takmer všetky medzinárodné normy, musia sa však riešiť doposiaľ nevyriešené nedostatky. Významnou výzvou je pre Čiernu Horu aj naďalej posilnenie administratívnych kapacít a upevnenie právneho štátu. 10. Albánsko požiadalo o členstvo v EÚ v apríli 2009 a Komisia je pripravená začať pracovať na stanovisku k tejto žiadosti, keď ju o to Rada požiada. Parlamentné voľby splnili väčšinu medzinárodných noriem, pretrvávajú však určité nedostatky, ktoré sa budú musieť riešiť pri budúcich voľbách. Významnou výzvou je aj naďalej posilnenie právneho štátu a zabezpečenie riadneho fungovania štátnych inštitúcií. 11. Bosna a Hercegovina musí bezodkladne urýchliť kľúčové reformy. Na to, aby bolo možné dosiahnuť pokrok, je nutné, aby vedúci predstavitelia mali spoločnú víziu o celkovom smerovaní krajiny a aby existovala politická vôľa na plnenie požiadaviek spojených s integráciou do EÚ. Bosna a Hercegovina musí tiež splniť podmienky, ktoré boli stanovené, aby OHR mohol ukončiť svoje pôsobenie. Európska únia nebude môcť posúdiť žiadosť Bosny a Hercegoviny o členstvo v EÚ, kým Úrad vysokého predstaviteľa (OHR) neukončí svoje pôsobenie. Na to, aby Komisia mohla navrhnúť udelenie statusu kandidátskej krajiny Bosne a Hercegovine je nutné, aby táto krajina uskutočnila reformu svojho ústavného rámca, ktorá umožní účinné fungovanie jej inštitúcií. Bosna a Hercegovina musí byť predovšetkým schopná prijímať, vykonávať a presadzovať právne predpisy a pravidlá EÚ. 12. Srbsko preukázalo svoju oddanosť integrácii do EÚ prostredníctvom plnenia cieľov v oblasti vykonávania ustanovení dočasnej dohody s EÚ a uskutočňovaním hlavných politických reforiem v súlade s európskymi normami. Vzhľadom na pokračujúcu spoluprácu Srbska s ICTY a jeho obnovený záväzok v súvislosti s procesom európskej integrácie sa Komisia domnieva, že by EÚ mala začať vykonávať dočasnú dohodu. Aj naďalej je dôležité posilňovať právny štát a urýchľovať hospodárske reformy. Srbsko musí preukázať konštruktívnejší prístup k účasti Kosova na regionálnom obchode a spolupráci. Spolupráca s misiou EÚ na podporu právneho štátu (EULEX) sa začala, je však potrebné vyvinúť ďalšie úsilie, a to predovšetkým v súvislosti s pôsobením EULEX na severe Kosova. 13. V Kosove bola stabilita udržaná, je však naďalej krehká. Misia EÚ na podporu právneho štátu (EULEX) bola nasadená na celom území Kosova a plnohodnotne funguje. Pred Kosovom však stoja dôležité výzvy, okrem iného v oblasti právneho štátu, boja proti korupcii a organizovanej trestnej činnosti, posilňovania administratívnych kapacít, ochrany srbskej menšiny a ostatných menšín a posilňovaní dialógu a zmierenia medzi spoločenstvami. Kosovo musí zaujať konštruktívny prístup k regionálnej spolupráci a zabezpečiť trvajúcu podporu pre činnosť EULEX. Komisia predkladá návrhy, v ktorých sa zaoberá možnosťami využitia nástrojov Spoločenstva na ďalší politický a sociálno-ekonomický rozvoj Kosova, najmä v oblasti víz a obchodu, a na dosiahnutie ďalšieho pokroku v integrácii do EÚ v kontexte procesu stabilizácie a pridruženia a v súlade s európskou perspektívou regiónu. Pokiaľ ide o oblasť obchodu, Komisia navrhuje, aby sa rozšírili autonómne obchodné opatrenia, a keď Kosovo splní všetky príslušné požiadavky, v riadnom čase predloží návrh smerníc na rokovania o obchodnej dohode. 14. Turecko musí pokračovať v obnovenom politickom reformnom úsilí, ktoré sa začalo. Prístupové rokovania vstúpili do náročnejšej fázy, počas ktorej bude Turecko musieť zintenzívniť úsilie zamerané na plnenie príslušných podmienok. Proces pristúpenia k EÚ je pre Turecko významným stimulom, aby posilňovalo demokraciu a ľudské práva, pokračovalo v modernizácii krajiny a približovalo sa k EÚ. Turecko zohráva kľúčovú úlohu v rámci regionálnej bezpečnosti, dodávok energie a podpory dialógu medzi civilizáciami. Bolo vyvinuté značné diplomatické úsilie s cieľom normalizovať vzťahy s Arménskom. Toto úsilie bolo v októbri 2009 vyvrcholené udalosťou historického významu, ktorou je podpis protokolov zameraných na normalizáciu vzájomných vzťahov. Turecko musí zabezpečiť úplné a nediskriminačné vykonávanie dodatkového protokolu k dohode o pridružení a dosiahnuť pokrok na ceste k normalizácii bilaterálnych vzťahov s Cyperskou republikou. Európska únia bude v súlade so závermi Rady z 11. decembra 2006 naďalej sledovať a posudzovať pokrok dosiahnutý pri otázkach, na ktoré sa vzťahuje vyhlásenie z 21. septembra 2005. Dobré susedské vzťahy majú stále kľúčový význam. 15. Pokiaľ ide o cyperskú otázku, vodcovia komunít cyperských Grékov a cyperských Turkov vstupujú do rozhodujúcej fázy rokovaní o jej komplexnom vyriešení, ktoré sa uskutočňujú pod záštitou OSN. Komisia podporuje ich úsilie a poskytuje technické poradenstvo vo veciach, ktoré patria do pôsobnosti EÚ. Komisia vyzýva oboch vodcov, aby v záujme úspešného a čo najskoršieho zavŕšenia rozhovorov o urovnaní zintenzívnili úsilie a zároveň vyzýva Turecko, aby konkrétnym spôsobom prispelo k tomuto komplexnému vyriešeniu cyperskej otázky. 16. Island požiadal o členstvo v EÚ a Komisia pracuje na stanovisku k tejto žiadosti, ktoré si vyžiadala Rada. Žiadosť Islandu bude posúdená v súlade so zásadami stanovenými v zmluve a kritériami stanovenými Európskou radou na jej zasadnutí v Kodani v roku 1993, ako aj v súlade so závermi Európskej rady z decembra 2006 obsahujúcimi obnovený konsenzus v otázke rozširovania. Island je značne integrovaný do EÚ vo viacerých oblastiach, keďže patrí do Európskeho hospodárskeho priestoru a schengenského priestoru. 17. Zásadný význam má verejná podpora procesu rozširovania. Je dôležité, aby orgány v členských štátoch, partnerské krajiny a inštitúcie EÚ pracovali na tom, aby široká verejnosť chápala politiku EÚ v oblasti rozširovania. PRÍLOHA Závery týkajúce sa Albánska, Bosny a Hercegoviny, Chorvátska, Bývalej juhoslovanskej republiky Macedónsko, Čiernej Hory, Srbska, Kosova[7] a Turecka Albánsko Dohoda o stabilizácii a pridružení (DSP) nadobudla platnosť v apríli a jej vykonávanie pokračuje vcelku hladko. Albánsko dosiahlo ďalší pokrok pri plnení politických kritérií v súlade s európskym partnerstvom. Podľa hodnotenia Úradu pre demokratické inštitúcie a ľudské práva Organizácie pre bezpečnosť a spoluprácu v Európe (OBSE/ODIHR) boli júnové parlamentné voľby v súlade s väčšinou medzinárodných noriem, je však potrebné vyvinúť ďalšie úsilie s cieľom pri budúcich voľbách riešiť otázky pomenované v odporúčaniach. V oblasti registrácie voličov a právneho rámca bol dosiahnutý skutočný pokrok, boli však zaznamenané nedostatky v rámci postupov na sčítavanie hlasov. Včas pred voľbami sa zavŕšila reforma volebného systému a bol prijatý nový volebný zákon. Na základe nového systému evidencie obyvateľov boli zostavené kvalitnejšie zoznamy voličov, vďaka čomu sa podarilo do značnej miery splniť túto kľúčovú prioritu európskeho partnerstva. Bola rozdistribuovaná prevažná väčšina dokladov totožnosti umožňujúcich voliť občanom, ktorí nemajú pas. Počas predvolebného obdobia a volieb však poklesla kultúrna úroveň dialógu medzi hlavnými politickými stranami. Politický dialóg sa musí ako kľúčová priorita európskeho partnerstva vrátiť do správnych koľají. Určitý pokrok sa dosiahol v rámci posilňovania demokracie a právneho štátu . Hlavné odporúčania OBSE/ODIHR vyplývajúce z predchádzajúcich volieb boli prevažne splnené v rámci celkovej volebnej reformy. Parlament prijal niekoľko dôležitých právnych predpisov s cieľom priblíženia acquis EÚ. Namiesto kultúry dialógu sa do popredia dostalo presadzovanie straníckej agendy a v rámci uskutočňovania kľúčových reforiem došlo k časovým stratám. Albánsko dosiahlo určitý pokrok pri posilňovaní svojich vládnych štruktúr zodpovedných za koordináciu činností zameraných na integráciu do EÚ. Napriek tomu je však potrebné ďalej posilňovať kapacity a strategické plánovanie. V oblasti verejnej správy aj naďalej dochádzalo k vymenovaniam do funkcií v rozpore s právnymi predpismi o verejnej službe, a to najmä prostredníctvom využívania zmlúv na dobu určitú. Nedostatok transparentnosti a zodpovednosti pri menovaniach do funkcií sú aj naďalej kľúčovými prioritami európskeho partnerstva, ktoré sa musia riešiť. Je potrebné vyvinúť značné úsilie a vytvoriť nezávislú, efektívnu a na meritokratickom princípe založenú verejnú službu, ktorá nebude ovplyvňovaná politickými tlakmi. Zásadný význam pre dosiahnutie pokroku má úplné uplatňovanie právnych predpisov o verejnej službe, posilnenie inštitucionálnych kapacít Úradu pre verejnú správu a vykonávanie stratégie reformy verejnej správy. Pri reforme justičného systému bol dosiahnutý len malý pokrok. Bol vytvorený systém súkromných súdnych vykonávateľov. Bude však ešte potrebné prijať komplexnú stratégiu reformy v oblasti justície. Bez toho, aby prebehla úplná konzultácia a dosiahol sa konsenzus, bol v parlamente jednoduchou väčšinou prijatý lustračný zákon. Uplatňovanie lustračného zákona následne pozastavil Ústavný súd. Nebol dokončený právny rámec justičnej reformy. Ešte neboli prijaté dôležité právne predpisy upravujúce fungovanie Vysokej súdnej rady a správnych súdov. Pretrváva problém nevyriešených prípadov a súdna infraštruktúra je stále nedostatočná. Snahy výkonnej moci o obmedzenie nezávislosti súdnictva sú aj naďalej zdrojom vážnych obáv. Odkladanie takých významných prípadov z procesných dôvodov, ako je napríklad prípad Gërdec, vyvoláva pochybnosti o nezávislosti súdnictva. Celkovo možno konštatovať, že justícia funguje aj naďalej nedostatočne a je potrebné ešte veľa urobiť na splnenie tejto kľúčovej priority európskeho partnerstva, a to zabezpečením jej nezávislosti, transparentnosti a efektívnosti. Vláda pokračovala v úsilí zameranom na prechádzanie korupcii a boj proti nej. Začala sa uplatňovať stratégia a akčný plán boja proti korupcii, čo je kľúčová priorita európskeho partnerstva. Bola zavedená právna úprava, ktorá ustanovuje povinnosť používať pri verejnom obstarávaní internetové elektronické postupy. Boli podniknuté kroky na zvýšenie transparentnosti v niektorých odvetviach, napríklad v odvetví vzdelávania. Ide o pozitívny vývoj. Korupcia je však stále rozšírená v mnohých oblastiach a predstavuje obzvlášť závažný problém. Na odstránenie kultúry beztrestnosti, ktorá aj naďalej prevláda, je potrebná väčšia politická vôľa, a to aj vo významných prípadoch. Celkovo je nutné ďalej posilniť inštitucionálne opatrenia a koordináciu medzi jednotlivými orgánmi na boj proti korupcii. Je potrebné ďalej intenzívne pracovať na všetkých aspektoch tohto problému a venovať sa otázke súdnej nezávislosti a transparentnosti financovania politických strán. Bol dosiahnutý určitý pokrok v súvislosti s ľudskými právami a ochranou menšín , právny rámec ktorých je už vo všeobecnosti zavedený. Je však potrebné vyvinúť ďalšiu snahu na zlepšenie uplatňovania existujúcich právnych predpisov vo viacerých oblastiach. Pokiaľ ide o občianske a politické práva , boli podniknuté kroky s cieľom riešiť prípady zlého zaobchádzania s osobami vo väzbe. Postavili sa nové väznice a zariadenia na výkon väzby pre mladistvých a duševne chorých pacientov. Probačný systém funguje. Zlé podmienky vo väzbe, ktoré ešte viac zhoršuje preplnenosť väzníc, aj naďalej vzbudzujú vážne obavy, a to najmä v starších väzniciach. Je potrebné vyvinúť ďalšie úsilie v oblasti ochrany ľudských práv a podniknúť kroky na riešenie otázok vyplývajúcich z odporúčaní ľudového zástupcu. Pokiaľ ide o prístup ku spravodlivosti , naďalej pretrvávajú obavy v súvislosti s prístupom zraniteľných skupín a niektorých menšín k právnej pomoci. Právny rámec na ochranu slobody prejavu existuje. Vyskytli sa však prípady, keď bol na niektoré médiá vyvíjaný nátlak, ako aj prípady, keď boli médiá vyzvané na opustenie vládnych priestorov. Stále je potrebné dopracovať právny rámec mediálnej politiky a platná právna úprava sa musí začať uplatňovať. Je nutné intenzívne pracovať na dotvorení právneho rámca, zlepšiť transparentnosť vlastníckych vzťahov v mediálnej oblasti a posilniť nezávislosť orgánu zodpovedného za reguláciu verejnoprávnych vysielateľov. Dodržiavanie slobody zhromažďovania a slobody náboženstva je aj naďalej na uspokojivej úrovni. Vláda sa intenzívnejšie usiluje podporovať občiansku spoločnosť . Bolo vyvinuté úsilie s cieľom zapojiť občiansku spoločnosť do prípravy kľúčových právnych predpisov. Je však potrebné dosiahnuť zlepšenie v súvislosti so zapájaním organizácií občianskej spoločnosti do tvorby politík. V oblasti hospodárskych a sociálnych práv sa dosiahol len obmedzený pokrok. Určitý pokrok sa dosiahol pri posilňovaní práv žien . Volebný zákon stanovuje 30 % kvótu na zastúpenie žien a väčšina politických strán ju v júnových voľbách dodržala. Bola vytvorená Národná rada pre rodovú rovnosť. Existujúca právna úprava ochrany žien pred akýmikoľvek formami násilia sa však neuplatňuje v plnom rozsahu. Domáce násilie neprestáva byť problémom vzbudzujúcim vážne obavy. V oblasti práv detí sa dosiahol ďalší pokrok. Zvýšil sa počet prípadov, v ktorých boli mladistvým uložené alternatívne tresty. Je však potrebné ďalej pracovať na riešení problému detskej práce a miery predčasného ukončovania školskej dochádzky, najmä v súvislosti s rómskymi deťmi. Mechanizmy na podporu sociálne zraniteľných skupín a ľudí so zdravotným postihnutím sú stále obmedzené. Treba zlepšiť koordináciu vládnych agentúr. Je potrebné ďalej pracovať na posilnení pracovných práv a práv odborových organizácií . Skutočnosť, že sa nedosiahol pokrok pri prijímaní zmien a doplnení pracovnoprávnych predpisov, je aj naďalej prekážkou rozvoja sociálneho dialógu. Okrem toho stále nebol prijatý antidiskriminačný zákon. Bol dosiahnutý len malý pokrok v súvislosti s upevňovaním vlastníckych práv , čo je kľúčová priorita európskeho partnerstva. Pre celé územie krajiny boli vypracované mapy na bonitáciu pôdy, ktoré slúžia ako podklad pri poskytovaní kompenzácií bývalým vlastníkom. V súvislosti so všetkými aspektmi tejto otázky je však potrebné vyvinúť omnoho väčšie úsilie. Nevyriešené majetkové vzťahy predstavujú aj naďalej prekážku vytvoreniu funkčného trhu s pozemkami, vedú k tomu, že sa v plnom rozsahu nevyužíva potenciál zahraničných investícií, a poskytujú príležitosť na korupciu. V tejto oblasti bude mať zásadnú úlohu prijatie komplexnej stratégie zameranej na riešenie právnych a inštitucionálnych otázok. Pokročilo sa v oblasti ochrany menšín . Boli vyvinuté snahy na prijatie osôb patriacich k menšinám do polície. Je však potrebné zintenzívniť uplatňovanie rámcového dohovoru Rady Európy. Stále neexistujú presné údaje o menšinách. Pre riešenie tejto otázky bude mať zásadný význam najbližšie sčítanie obyvateľov realizované pri dodržaní medzinárodných noriem o ochrane údajov. Je potrebné pracovať na ďalšom rozvoji a objasňovaní právneho rámca v oblasti ochrany menšín, aby všetky menšiny mohli v plnom rozsahu požívať kultúrne práva. Uskutočnili sa určité kroky s cieľom zlepšiť postavenie Rómov , stratégia zameraná na rómske obyvateľstvo sa však uplatňuje len pomaly. Rómska menšina stále čelí veľmi ťažkým životným podmienkam a diskriminácii. Pokiaľ ide o regionálne otázky a medzinárodné záväzky , Albánsko aj naďalej zohráva konštruktívnu úlohu pri udržiavaní regionálnej stability a posilňovaní dobrých vzťahov s ostatnými krajinami západného Balkánu a so susednými členskými štátmi EÚ. Aktívne sa zapájalo do regionálnej spolupráce, medziiným do Procesu spolupráce v juhovýchodnej Európe (SEECP), do činnosti Rady pre regionálnu spoluprácu (RCC) a aktivít v rámci Stredoeurópskej dohody o voľnom obchode (CEFTA). Bilaterálne vzťahy s ostatnými krajinami zahrnutými do procesu rozširovania a susednými členskými štátmi EÚ boli aj naďalej pozitívne. Pokiaľ ide o Medzinárodný trestný súd, bilaterálna dohoda o imunite s USA nie je v súlade s príslušnými spoločnými pozíciami EÚ a s jej usmerňovacími zásadami. Albánsko musí zaujať stanovisko zodpovedajúce stanovisku EÚ. Albánske hospodárstvo si v kontexte medzinárodnej finančnej a hospodárskej krízy udržalo makroekonomickú stabilitu. V priebehu roka 2008 pokračoval hospodársky rast, v roku 2009 sa však v dôsledku menšieho objemu vývozu, zníženia remitencií a nižšieho rastu úverov spomalil. Pokračovalo sa v zdravej menovej politike a bola zachovaná cenová stabilita. Expanzívna fiškálna politika, hoci sa ňou sledoval okrem iného aj cieľ realizácie mimoriadne potrebných verejných prác na cestnej infraštruktúre, viedla k vysokému rozpočtovému deficitu. Výzvami v súvislosti s hospodárskym rozvojom a podnikateľskými prostredím neprestávajú byť nedostatky, pokiaľ ide o právny štát, ale aj nízka úroveň infraštruktúry a tieňová ekonomika. Pokiaľ ide o hospodárske kritériá , Albánsko dosiahlo značný pokrok na ceste k vytvoreniu funkčného trhového hospodárstva. Aby bolo v strednodobom horizonte schopné čeliť konkurenčnému a trhovému tlaku v rámci Európskej únie, musí zreformovať a posilniť právny systém a riešiť nedostatky v oblasti infraštruktúry a ľudských zdrojov. Vláda reagovala na medzinárodnú krízu celou škálou menových a fiškálnych nástrojov, ako aj regulačnými opatreniami. Silný prílev kapitálu, čiastočne spôsobený urýchlením privatizácie, bol viac než dostatočný na financovanie deficitu bežného účtu. Uskutočňovanie reformy v oblasti správy daní rozšírilo daňovú základňu, zlepšilo celkovú daňovú disciplínu a prispelo k zmenšeniu tieňovej ekonomiky. Efektívnejší výber daní prispel v roku 2008 k prebytku primárneho rozpočtu a zlepšil situáciu, pokiaľ ide o kombinované politiky. Ďalej sa znížil štátom vlastnený podiel na národnom hospodárstve, a to najmä v energetike a telekomunikáciách. Bol ešte viac zjednodušený vstup na trh a trhové subjekty využívali výhody vyplývajúce z kvalitnejších majetkových a úverových registrov. Napriek zložitej medzinárodnej situácii bol bankový sektor aj naďalej dobre kapitalizovaný a likvidný. Rozsiahlymi verejnými prácami sa zlepšila cestná infraštruktúra. Expanzívna fiškálna politika počas obdobia volieb však v roku 2008 viedla vysokému rozpočtovému deficitu, ktorý by podľa odhadov mal byť vysoký aj v roku 2009. Je potrebné ďalej pracovať na upevnení verejných financií. Stále sa nevyužívajú konkurzné konania. Nedostatočné administratívne kapacity oslabujú silu a akceptáciu právneho systému. Aj naďalej sú rozšírené neoficiálne metódy vynucovania plnenia zmlúv, ktoré obchádzajú právny systém. Nevyriešené otázky vlastníctva naďalej hatili úsilie o vytvorenie funkčného trhu s pozemkami a viedli k tomu, že sa nevyužil plný potenciál zahraničných investícií. Tieňová ekonomika predstavuje aj naďalej veľkú výzvu. Nezamestnanosť je stále vysoká. Vzdelávací systém potrebuje prejsť zásadnou reformou. Dopravná infraštruktúra je stále nedostatočná a v dôsledku neexistujúcej diverzity zdrojov a nedostatočného prepojenia stále nie je dosiahnutá úplná bezpečnosť dodávok elektrickej energie. Albánsko pokročilo pri zosúlaďovaní svojich právnych predpisov, politík a kapacít s európskymi normami . Pokrok, hoci nerovnomerný, bol dosiahnutý vo väčšine oblastí. Ďalší pokrok sa dosiahol v takých oblastiach, ako je voľný pohyb tovaru, energetika a politika zameraná na malé a stredné podniky. V ďalších oblastiach, ako je napríklad oblasť práv duševného vlastníctva, audiovizuálna politika, poľnohospodárstvo a veterinárna a fytosanitárna kontrola, sa dosiahol len obmedzený pokrok. Celkovo je potrebné vyvinúť ďalšie úsilie zamerané na zlepšenie administratívnych kapacít a posilnenie účinného uplatňovania právnych predpisov. Pokrok sa dosiahol v niektorých oblastiach vnútorného trhu . Pokiaľ ide o voľný pohyb tovaru , aj naďalej sa dosahoval značný pokrok pri prijímaní európskych noriem a v oblasti certifikácie a metrológie. Musia sa však posilniť kapacity v oblasti presadzovania. Právny rámec upravujúci pohyb kapitálu sa zlepšil v dôsledku prepracovania nariadenia o devízovej činnosti. Regulačný rámec v oblasti ochrany spotrebiteľa sa zlepšil v dôsledku vytvorenia konzultačných orgánov a orgánov s rozhodovacími právomocami. Ďalší pokrok sa dosiahol v rámci informatizácie a budovania infraštruktúry colných orgánov , je však potrebné ďalej sa približovať európskym normám a posilňovať administratívne kapacity. Colní úradníci nemajú status úradníkov vo verejnej službe. Pokračovalo sa v pokroku v oblasti daní . Zlepšila sa výkonnosť systému daňovej správy a informatizácia daňových úradov je takmer ukončená. Celkový daňový výber je však stále nízky. Daň z dovezených ojazdených vozidiel a tlačovín nie je v súlade so záväzkami vyplývajúcimi z dohody o stabilizácii a pridružení. Ďalší pokrok sa dosiahol v oblasti hospodárskej súťaže , a to v oblasti protimonopolnej kontroly aj v oblasti kontroly štátnej pomoci. Právny rámec je v prevažnej miere v súlade s acquis , je však potrebné vynaložiť ďalšie úsilie na jeho uplatňovanie. Určitý pokrok bol zaznamenaný, pokiaľ ide o verejné obstarávanie . Pri väčšine verejných zákaziek sa už používajú elektronické postupy. Zatiaľ sa však neprikročilo k ďalšej aproximácii právnych predpisov upravujúcich koncesie, verejné služby a revízne postupy. Kapacity Agentúry pre verejné obstarávanie sa zvýšili, treba ich však ešte viac posilniť. Určitý pokrok sa dosiahol v oblasti práv duševného vlastníctva a priemyselných práv . Zvýšil sa počet súdnych konaní o porušovaní týchto práv. Je však ešte potrebné vyvinúť značné ďalšie úsilie. Presadzovanie týchto práv je stále nedostatočné, rovnako aj kapacity patentového úradu a úradu pre autorské právo. Justícia má v tejto oblasti naďalej nedostatočné skúsenosti a kvalifikáciu. Len malý pokrok bol dosiahnutý v oblasti sociálnej politiky a zamestnanosti . Zvýšil sa rozpočet na sociálnu ochranu a bola schválená stratégia ochrany zdravia a bezpečnosti pri práci. Úroveň ochrany zdravia a bezpečnosti pri práci je v Albánsku aj naďalej nedostatočná a nedostatočné sú stále aj kapacity inšpektorátu práce. Približovanie právnych predpisov normám EÚ pokračovalo v niektorých oblastiach verejného zdravia . Administratívna kapacita je však stále nedostatočná. Dosiahol sa určitý pokrok, pokiaľ ide o európske normy v oblastiach politiky vzdelávania a výskumu . Pokrok je možné konštatovať v niektorých odvetvových politikách . Pokiaľ ide o priemysel a malé a stredné podniky , značný pokrok sa dosiahol pri uplatňovaní Európskej charty pre malé podniky. Dosiahol sa určitý pokrok v poľnohospodárstve , pokiaľ ide o právny a inštitucionálny rámec, ale štrukturálne nedostatky pretrvávajú. Posilnili sa laboratórne kapacity v oblasti bezpečnosti potravín a veterinárnej a fytosanitárnej politiky , ale dodržiavanie noriem EÚ je naďalej nedostatočné, čo obmedzuje vývoznú schopnosť Albánska. Ďalší pokrok sa dosiahol v oblasti rybného hospodárstva , a to v súvislosti s horizontálnymi predpismi, inšpekciou a medzinárodnou spoluprácou. Kontrola úlovkov a vykládok je však stále nedostatočná. V oblasti životného prostredia sa dosiahol určitý pokrok v rámci odpadového hospodárstva a ochrany prírody. Je však potrebné ešte viac posilniť kapacity v oblasti tvorby politík, ako aj ich uplatňovanie a presadzovanie. Pokiaľ ide o dopravu , zlepšil sa právny rámec leteckej a námornej dopravy. Celkovo je však potrebné dosiahnuť výrazné zlepšenie. V sektore energetiky sa dosiahol pokrok. Bola privatizovaná distribučná zložka elektrární. Realizujú sa opatrenia na zlepšenie výroby elektrickej energie a kapacít prepojovacích vedení. Energetický sektor je však stále nedostatočný. Bezpečnosť dodávok elektrickej energie je stále neistá. Musí sa pokračovať v úsilí zameranom na zníženie strát a zvýšenie výberu platieb za dodávky. Obmedzený pokrok možno konštatovať v oblasti informačnej spoločnosti a médií . V oblasti elektronických komunikácií sa pokračovalo v liberalizácii trhu, ktorá bola naďalej brzdená neexistenciou nástrojov na ochranu hospodárskej súťaže. Administratívne kapacity sú stále nedostatočné, a to najmä v rámci rady regulačnej agentúry. Obmedzený pokrok bol dosiahnutý v oblasti audiovizuálnej politiky . Je potrebné ďalej pracovať na vykonávaní akčného plánu reformy mediálnej oblasti. V oblasti finančnej kontroly nastal mierny pokrok, je však potrebné ešte viac posilniť právny rámec a kapacity na jeho uplatňovanie. Pokročilo sa v oblasti štatistiky . Vo väčšine oblastí v rámci spravodlivosti, slobody a bezpečnosti sa dosiahol pokrok, hoci nerovnomerný. V rámci dialógu o liberalizácii vízového režimu boli podniknuté kroky na splnenie hodnotiacich kritérií, ktoré boli stanovené v pláne liberalizácie vízového režimu, a začali sa uskutočňovať kľúčové reformy v oblasti spravodlivosti, slobody a bezpečnosti. Pokrok sa aj naďalej dosahoval v oblasti vízovej politiky. Boli podniknuté kroky na splnenie hodnotiacich kritérií, ktoré boli stanovené v pláne liberalizácie vízového režimu. Zákon o cudzincoch nadobudol účinnosť a boli k nemu prijaté vykonávacie predpisy. Do prevádzky bol uvedený spoľahlivý systém evidencie obyvateľov a ich bydliska a rozdistribuovali sa preukazy totožnosti. Zvýšila sa rýchlosť, s akou sa vydávajú biometrické pasy. Je však potrebné ďalej pracovať na zosúlaďovaní s európskymi normami. Pokračovalo sa vo vykonávaní readmisnej dohody medzi Európskym spoločenstvom a Albánskom. Určitý pokrok sa dosiahol v oblasti riadenia hraníc . Pokračovalo sa v realizácii stratégie integrovaného riadenia hraníc. Je však potrebné ďalej pracovať na dosiahnutí skutočnej koordinácie medzi jednotlivými orgánmi a na zabezpečení dostatočnej odbornej prípravy, ľudských zdrojov a vybavenia na hraničných priechodoch. Je potrebné začať účinne uplatňovať zákon o kontrole štátnych hraníc. Je potrebné zlepšiť cezhraničnú spoluprácu. Značný pokrok je možné konštatovať v oblasti azylu . Bol upravený zákon o azyle. Na dopracovanie právneho rámca je však potrebné ešte prijať celý rad vykonávacích opatrení. Ďalší pokrok sa dosiahol v oblasti migrácie . Pokračuje sa vo vykonávaní národnej stratégie v oblasti migrácie. Je potrebné vyvinúť ďalšie úsilie v rámci boja proti nelegálnej migrácii. V predchádzaní praniu špinavých peňazí sa dosiahol mierny pokrok. Zlepšil sa právny rámec aj administratívne kapacity. Je však potrebné posilniť vyšetrovacie kapacity a možnosti konfiškácie aktív v rámci presadzovania právneho rámca. Spolupráca medzi políciou a justíciou je aj naďalej nedostatočná. Obmedzený pokrok je možné konštatovať v oblasti boja proti drogám . Výsledky v tejto oblasti sú aj naďalej nedostatočné, je predovšetkým potrebné posilniť spoluprácu medzi jednotlivými orgánmi. Obchodovanie s drogami stále vzbudzuje vážne obavy. Naďalej sa dosahoval určitý pokrok v policajnej oblasti , a to vďaka vykonávaniu nového zákona o polícii. Dosiahlo sa určité zlepšenie, pokiaľ ide o personálne obsadenie. Je však potrebné vyvinúť ďalšiu snahu zameranú na posilnenie vyšetrovacích kapacít, zlepšenie spolupráce s prokuratúrou a skvalitnenie riadenia ľudských zdrojov. Je potrebné ešte viac posilniť riadenie polície, personálne obsadenie, odbornú prípravu a štruktúry vnútornej kontroly. Je potrebné vyvinúť viac úsilia na vytvorenie spoľahlivej štatistiky o trestnej činnosti. Obmedzený pokrok sa dosahoval v oblasti boja proti organizovanej trestnej činnosti , ktorá aj naďalej vyvoláva vážne obavy. Boli prijaté opatrenia na zlepšenie ochrany svedkov, ktorá je však aj napriek tomu stále nedostatočná. Zlepšila sa spolupráca s Interpolom, čo umožnilo vykonať viacero medzinárodných zatýkacích rozkazov. Úsilie v oblasti boja proti organizovanej trestnej činnosti však oslabuje korupcia, nedostatočná ochrana svedkov a nedostatočné využívanie spravodajských poznatkov o trestnej činnosti. Účinnosť vyšetrovania aj naďalej znižovali ťažkosti v spolupráci medzi políciou a prokuratúrou. Určitý pokrok bol zaznamenaný v rámci boja proti obchodovaniu s ľuďmi . Do prevádzky bola uvedená elektronická internetová databáza obetí tejto trestnej činnosti. Zlepšili sa administratívne kapacity koordinátora boja proti obchodovaniu s ľuďmi a vnútroštátny mechanizmus pre obete obchodovania s ľuďmi. Na naplnenie stratégie v oblasti boja proti obchodovaniu s ľuďmi, najmä pokiaľ ide o ochranu svedkov, sú potrebné ďalšie zdroje a lepšia koordinácia medzi jednotlivými orgánmi. Albánsko je aj naďalej krajinou pôvodu obetí obchodovania s ľuďmi. Medzinárodné obchodovanie so ženami a deťmi narastá. Pokročilo sa v oblasti ochrany osobných údajov . Právny rámec sa už uplatňuje a bol vymenovaný nezávislý dozorný orgán na ochranu údajov. Na to, aby mohol úrad splnomocnenca pre ochranu údajov účinne pracovať, je však potrebné zabezpečiť primerané zdroje a odbornú prípravu. Je potrebné ďalej pracovať na zabezpečení riadneho uplatňovania existujúcich právnych predpisov a na posilňovaní administratívnych kapacít. Bosna a Hercegovina Bosna and Hercegovina dosiahla len veľmi obmedzený pokrok pri plnení politických kritérií . Situácia na domácej politickej scéne sa zhoršila a aj naďalej sa vyskytovali ťažkosti s riadnym fungovaním inštitúcií a dochádzalo k štvavej rétorike. Reformy prebiehali pomaly, pre nedostatok konsenzu a politickej vôle, ako aj v dôsledku komplikovanosti inštitucionálneho rámca. Pre ďalšie napredovanie krajiny v procese približovania k Európskej únii má aj naďalej zásadný význam, aby vedúci politickí predstavitelia mali spoločnú víziu o ďalšom smerovaní krajiny a o hlavných reformách súvisiacich s EÚ. Zásadný význam má plnenie cieľov a podmienok, ktoré boli stanovené, aby mohol Úrad vysokého predstaviteľa (OHR)[8] ukončiť svoje pôsobenie. Európska únia nebude môcť posúdiť žiadosť Bosny a Hercegoviny o členstvo v EÚ, kým Úrad vysokého predstaviteľa (OHR) neukončí svoje pôsobenie. Na to, aby Komisia mohla predložiť návrh, aby sa Bosne a Hercegovine udelil status kandidátskej krajiny, je nutné, aby táto krajina zreformovala svoj ústavný rámec spôsobom, ktorý umožní účinné fungovanie jej inštitúcií. Na tento účel sa vedúci politickí predstavitelia Bosny a Hercegoviny zapojili do spoločnej iniciatívy pod vedením EÚ a Spojených štátov amerických, ktorá sa začala 8. a 9. októbra v Sarajeve. Túto iniciatívu bude teraz potrebné premeniť na konkrétne výsledky, ktoré uvoľnia Bosne a Hercegovine cestu smerom k EÚ prostredníctvom ústavných zmien a obnoveného vnútroštátneho konsenzu. Pokiaľ ide o demokraciu a právny štát , dosiahol sa len malý pokrok na ceste k vytvoreniu lepšie fungujúcich a efektívnejších štátnych štruktúr a k ústavnej reforme, čo je kľúčová priorita európskeho partnerstva. Po prvýkrát bol zmenená a doplnená ústava Bosny a Hercegoviny, aby sa upravil status dištriktu Brčko, čo predstavuje zásadný vývoj a krok vpred. Vysoký predstaviteľ však nedávno musel siahnuť po výkonných právomociach, aby zabezpečil ďalší pokrok na ceste k ukončeniu medzinárodného dohľadu na týmto dištriktom. Súčasťou systému správy Bosny a Hercegoviny je aj naďalej prítomnosť medzinárodných síl. Krajina dosiahla určitý pokrok pri plnení podmienok, ktoré boli stanovené, aby OHR mohol ukončiť svoje pôsobenie a aby mohlo dôjsť k prechodu do fázy posilnenej prítomnosti EÚ. Tento proces však komplikovala nedostatočná politická vôľa. V súčasnosti je potrebné bezodkladne prikročiť k plneniu doposiaľ nesplnených cieľov, a to k riešeniu otázky rozdelenia majetku medzi štát a iné úrovne vlády, k riešeniu otázky vojenského majetku a k vytvoreniu stabilného a konštruktívneho politického prostredia v krajine. Fungovanie celoštátnej výkonnej moci a zákonodarných orgánov bolo nedostatočné. Parlament Bosny a Hercegoviny stále trpí nedostatkom technických a ľudských zdrojov a nedostatočná stále bola aj jeho spolupráca s Radou ministrov a s parlamentmi entít. Parlament prijal len malý počet právnych predpisov súvisiacich s integráciou do EÚ. Činnosť vládnych inštitúcií všetkých úrovní aj naďalej ovplyvňovalo napätie v krajine a roztrieštená a nekoordinovaná tvorba politík. Orgány často neboli schopné urýchlene vymenovať vysokých úradníkov. Činnosť Riaditeľstva pre európsku integráciu komplikovalo celkové politické ovzdušie v krajine, ako aj to, že počas väčšej časti vykazovaného obdobia nebol obsadený post riaditeľa. Boli podniknuté kroky na prípravu sčítania obyvateľov, ktoré sa má uskutočniť v roku 2011, avšak stále nebol prijatý celoštátny zákon o sčítaní obyvateľov, ktorý má pre tento proces zásadný význam. Určitý pokrok sa dosiahol v oblasti verejnej správy , treba tu však vyvinúť ďalšie úsilie. Realizuje sa, hoci pomaly, stratégia reformy verejnej správy, čo je jedna z kľúčových priorít európskeho partnerstva. Funguje fond zriadený na podporu reformy verejnej správy a realizuje sa niekoľko projektov. Je však potrebné pokračovať v ďalšom zlepšovaní koordinácie medzi rôznymi správnymi orgánmi v krajine. Treba neprestajne vynakladať úsilie, aby sa zabránilo politickému zasahovaniu, aby sa obmedzil význam etnickej a politickej príslušnosti pri menovaní do funkcie a aby sa vytvorila profesionálna, nestranná, transparentná, efektívna verejná služba, ktorá ponesie zodpovednosť za svoje konanie a ktorá bude založená na meritokratickom princípe a zohľadňovaní schopností. Boli vymenovaní celoštátni ombudsmani, nevyvíjajú však činnosť v plnom rozsahu, pretože entity len pomaly ukončujú činnosť úradov, ktoré pôsobili na ich úrovni. Bosna a Hercegovina dosiahla len obmedzený pokrok v zlepšovaní justičného systému . V záujme zníženia počtu nevyriešených prípadov boli prijaté nové právne predpisy a niektoré opatrenia. Bol dosiahnutý pokrok v rámci vybavovania súdov primeranými informačnými technológiami. Plnenie národnej stratégie rozvoja justície a stratégie týkajúcej sa vojnových zločinov však bolo nedostatočné, a je ho potrebné urýchliť. Komplexnosť právneho rámca, roztrieštenosť justičného systému a neexistencia jednotného rozpočtu sú aj naďalej významnými prekážkami reforme v tejto oblasti. Často sa vyskytuje politické zasahovanie. Mimoriadnu nevýhodu predstavuje skutočnosť, že nejestvuje najvyšší súd s celoštátnou pôsobnosťou. Aj naďalej pretrvávajú problémy s trestným stíhaním organizovanej trestnej činnosti. Politické orgány Bosny a Hercegoviny nedokázali vyriešiť žiadosť justičných orgánov, aby bol predĺžený mandát medzinárodných sudcov a prokurátorov. Stíhanie za vojnové zločiny zo strany celoštátneho súdu bolo aj naďalej celkovo uspokojivé, ale musí sa zlepšiť v entitách a kantónoch. Je potrebné ďalej posilniť nezávislosť, zodpovednosť a efektívnosť justičného systému. Orgány Republiky srbskej čoraz častejšie spochybňovali zákonnosť, príslušnosť a právomoci celoštátnych policajných a justičných orgánov, pokiaľ ide o pôsobenie na území Republiky srbskej. Toto je vážny dôvod na znepokojenie. Bosna a Hercegovina dosiahla len malý pokrok v boji proti korupcii , ktorá je stále rozšírená v mnohých oblastiach a predstavuje vážny problém. Bola prijatá nová stratégia a akčný plán na obdobie rokov 2009 až 2014, ale vykonávanie strategického rámca na roky 2006 až 2009 bolo nedostatočné. V rámci plnenia odporúčaní Skupiny štátov proti korupcii (GRECO) bol dosiahnutý len malý pokrok. Trestné stíhanie je aj naďalej nedostatočné a bolo vynesených len veľmi málo odsudzujúcich rozsudkov. Bosna a Hercegovina sa musí viac angažovať v tejto oblasti a rozhodne zasiahnuť proti korupcii. V oblasti ľudských práv a ochrany menšín sa dosiahol len obmedzený pokrok. Bosna a Hercegovina ratifikovala najdôležitejšie dohovory o ľudských právach, je však potrebné ďalej pracovať na zabezpečení ich lepšieho uplatňovania. Musí sa zlepšiť vykonávanie vnútroštátnych súdnych rozhodnutí vrátane rozhodnutí ústavného súdu Bosny a Hercegoviny. Musí sa bezodkladne riešiť nesúlad ústavného rámca Bosny a Hercegoviny s Európskym dohovorom o ľudských právach, a to ešte pred voľbami v roku 2010 a nadobudnutím platnosti dohody o stabilizácii a pridružení. Občianske a politické práva sú vo všeobecnosti dodržiavané. Určitý pokrok sa dosiahol v súvislosti so zjednocovaním praxe celoštátnych orgánov a orgánov entít, pokiaľ ide o udeľovanie trestných sankcií. Bol prijatý celoštátny zákon o právnej pomoci v trestnoprávnych veciach. Je však potrebné zlepšiť prístup ku spravodlivosti v rámci občianskoprávnych aj trestnoprávnych konaní, ako aj zabezpečiť rovnosť pred zákonom. Zlé zaobchádzanie so zadržanými predstavuje aj naďalej problém vzbudzujúci obavy. V plánovanej výstavbe celoštátnej väznice dochádza k vážnym omeškaniam. Ústavy štátu a entít ustanovujú slobodu prejavu a médií, slobodu zhromažďovania a združovania a slobodu náboženstva . Je však potrebné zlepšiť uplatňovanie existujúcich právnych predpisov. Zvýšil sa počet prípadov, v ktorých údajne došlo k zastrašovaniu novinárov. Média sú čoraz viac etnicky orientované. Mešká realizácia reformy verejnoprávnych vysielateľov, čo je kľúčová priorita európskeho partnerstva, a to z dôvodu nedostatočnej harmonizácie a pomalej implementácie právneho rámca, najmä vo federácii. Orgány výkonnej moci sa musia ďalej snažiť o posilnenie dialógu s občianskou spoločnosťou a podporovať jej rozvoj. Orgány musia zabezpečiť, aby sa prideľovanie finančných prostriedkov mimovládnym organizáciám uskutočňovalo objektívne a transparentne. V oblasti hospodárskych a sociálnych práv sa dosiahol len obmedzený pokrok. V právnom rámci Bosny a Hercegoviny sú síce zahrnuté ustanovenia na ochranu hospodárskych a sociálnych práv, ale ich uplatňovanie je vo všeobecnosti nedostatočné. Bol prijatý komplexný celoštátny antidiskriminačný zákon, rozsah jeho pôsobnosti je však dosť obmedzený. Treba ďalej vyvíjať trvalé úsilie vo veci ochrany žien pred akýmikoľvek formami násilia. Pokiaľ ide o deti , pretrvávajú problémy v oblasti zdravia, sociálnej ochrany, vzdelávania a domáceho násilia. Nedostatky v systémoch sociálneho zabezpečenia majú nepriaznivý vplyv na životné podmienky zraniteľných skupín vrátane duševne chorých. Ratifikácia revidovanej Európskej sociálnej charty bola pozitívnym krokom, je však potrebné zlepšiť jej uplatňovanie. Komplexný systém vlády a fragmentácia právnych predpisov v celej krajine aj naďalej narúšajú sociálny dialóg. Určitý obmedzený pokrok sa dosiahol v oblasti kultúrnych práv a práv menšín . Vytváranie siete národných menšinových rád bolo ukončené zriadením rady federácie, hoci ešte stále nepracuje v plnom rozsahu. Stratégia a akčné plány zamerané na podporu rómskej menšiny sa uplatňujú len pomaly. Treba podniknúť ďalšie kroky na zlepšenie uplatňovania zákona o národnostných menšinách a je potrebné zmeniť celoštátnu ústavu, aby sa menšinám umožnil prístup ku všetkým politickým funkciám. Aj naďalej zostáva problémom rozdeľovanie detí v školách na etnickom princípe. Napriek tomu, že sa na vykonávanie stratégie zameranej na podporu Rómov poskytlo viac finančných zdrojov, táto menšina stále čelí veľmi ťažkým životným podmienkam a diskriminácii. Nedostatočná evidencia občanov aj naďalej sťažuje ich prístup k základným sociálnym a hospodárskym právam. Pokiaľ ide o utečencov a osoby vysídlené v rámci krajiny , bezpečnostná situácia bola stabilná, avšak dosiahlo sa len málo ďalšieho pokroku v zlepšovaní sociálno-ekonomickej integrácie navrátilcov. Ešte stále nebola prijatá celoštátna stratégia zameraná na podporu návratov a zabezpečenie riadneho uplatňovania Prílohy VII Daytonskej/Parížskej mierovej dohody. Pokiaľ ide o regionálne otázky a medzinárodné záväzky , pokračovalo sa v uplatňovaní Daytonskej/Parížskej mierovej dohody. Spolupráca s Medzinárodným trestným tribunálom pre bývalú Juhosláviu (ICTY) bola aj naďalej uspokojivá. Mimoriadne znepokojujúce sú však vyhlásenia vedúcich politických predstaviteľov Republiky srbskej, ktoré spochybňujú pravdivosť tvrdení o masakroch civilného obyvateľstva počas vojny. Bosna a Hercegovina aj krajiny, ktoré s ňou susedia, by mali riešiť problém beztrestnosti pretrvávajúci v regióne, okrem iného prostredníctvom podniknutia krokov zameraných na uzavretie extradičných dohôd, ktoré by sa vzťahovali na vydávanie vojnových zločincov. Pokiaľ ide o Medzinárodný trestný súd, bilaterálna dohoda o imunite s USA nie je v súlade so spoločnými pozíciami EÚ a s jej usmerňovacími zásadami. Bosna a Hercegovina musí zaujať stanovisko zodpovedajúce stanovisku EÚ. Bosna a Hercegovina sa naďalej aktívne zapájala do iniciatív v oblasti regionálnej spolupráce, medziiným do Procesu spolupráce v juhovýchodnej Európe (SEECP), do činnosti Rady pre regionálnu spoluprácu (RCC) a aktivít v rámci Stredoeurópskej dohody o voľnom obchode (CEFTA). Vzťahy Bosny a Hercegoviny so susednými štátmi boli aj naďalej stabilné, podniklo sa však len málo krokov zameraných na zmierenie a riešenie doposiaľ nevyriešených otázok, čo je kľúčová priorita európskeho partnerstva. V rám